c: text/html

text:
Diaranzon anochi a drenta informe di un caso di maltrato na Tanki Leendert, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un caso di maltrato unda cu 4 persona bisti na preto cara tapa a presenta na su cas ora cu e tabata sinta den su auto net dilanti su cas y a agredie formalmente te cu e mester a core nan a kita su yabi auto y lo a zwaai esaki un caminda despues nan a bay. Segun su declaracion e maltrato aki lo tin di haber cu un caso unda e lo a post un video riba medianan social unda e ta reclama algun persona na un restaurant encuanto otro asunto y awor e victima ta pensa cu lo ta trata di un of mas di e hendenan aki. Polis a tuma su declaracion y a avise cu recherche lo sigui cu e caso di agrecion. Ambulans a transporta e victima pa hospital.
2 thoughts on “4 Persona a bay agredi un persona na Tanki Leendert y a lague mal herida.”
-
Porta e manera no tabata corecto, pero e tabata merece e bati aki.
1. con cnj bo kier mi sinta come na mesa cu mi boca tapa.
2. Bo no por filma mi anto pone riba facebook manera cu ta ami ta fout.
-
Asina mes. E merece su castigo pa ofende hende mujer.
-

robotstxt: allowed

filter: keep


text:
E tata ta papia ku su yu, e dòkter ta papia ku e pashènt, e dosente ku su alumno, e abogado ku su kliente…
E ta mediante di e Beibel, ku shelu ta papia ku e tera. Mediante e Lèternan Sagrado Dios ta papia ku e hòmber.
No tin ni un dia so ku Dios no ke papia ku nos. Manera e Tata amoroso ku E ta, e ke i e tin hopi pa siña nos.
Semper ku Dios ta papia ku e persona, i e persona tendé, algu nobo ta ser kreá den di e persona.
Asina ta ku, e “Laga tin lus!” ta sigui sosodé individualmente tur dia. I Su Palabra ta generá obranan perfekto i eterno.
Bo ke ban habri nos oreanan BON pa asina tende e bos di nos SEÑOR?
Ademas kòrda tambe ku abo konosé Skritura Sagrado fo’i chikí; Skritura por instruí bo i duna bo e sabiduria ku ta hiba na salbashon pa medio di fe den Kristu-Hesus. 2 Timoteo 3:15


text:
ORANJESTAD - Den luna di mei y juni A.T.A. a haci un encuesta pa asina haya sa ki percepcion residentenan di Aruba tin di turismo- tanto positivo como negativo, enfocando riba e aspectonan di desaroyo economico y desaroyo social. E encuesta aki tawata basa riba preguntanan cu a wordo haci na residentenan na 2018 den un encuesta similar. Originalmente, e preguntanan aki a wordo uza pa un encuesta haci na residentenan di Hawaii encuanto nan percepcion di turismo.
A dicidi di amplia e encuesta di 2022 cu preguntanan adicional, compara cu esun di 2018.
Ta importante pa remarca cu mientras cu no tur cos cu a wordo treci dilanti den e encuesta ta cay bao di responsabilidad primario di A.T.A. como Aruba su Destination Marketing and Management Organization (DMMO), e opinionnan y sugerencianan ricibi ta yuda dirigi e accionnan cu si ta cai bao di capa di A.T.A. y ta yuda A.T.A. den su papel di duna conseho y guia otro organisacionan den e desaroyo turistico desea. A.T.A. ta balora e inclusion di e comunidad ora ta regarda turismo y unda cu por lo invita comunidad pa ta parti di e combersacion y resultado.
Residentenan a wordo encurasha pa yena e encuesta tanto virtualmente como riba papel. A logra colecta 2811 encuesta, sinembargo despues di exclui e encuestanan di personanan cu no ta residente di Aruba y e encuestanan cu no a wordo yena completamente, a yega na un total di 1983 encuesta valido.
Na 2018 a crea perfilnan pa cada generacion pa asina por tin un miho comprendemento di e diferente opinionnan entre gruponan di residente. A haci uzo di e perfilnan aki un biaha mas pa analisa resultadonan di 2022. Pa e encuesta aki a analisa data cuantitativo y tambe cualitativo.
E encuesta a conta cu 35% participante masculino y 65% participante femenino. E grupo mas grandi di participante ta entre 30 y 39 aña (25%). E districto cu mas participante ta Paradera/Santa Cruz (30%). 39% di participante ta casa y 80% ta traha.
Na 2005, Camara di Comercio (KVK) a haci un estudio pa saca afo kico tawata mas importante pa nos residentenan entre desaroyo social y desaroyo economico. 48% di participante a responde desaroyo social mientras 52% a responde desaroyo economico.
Na 2018, A.T.A. a haci uzo di e pregunta di Camara di Comercio den su encuesta- aki por a wak cu 60% di participante a scoge desaroyo social mientras 40% a scoge desaroyo economico. Na 2022, desaroyo social a wordo escogi door di 56% di participante, y 44% a scoge desaroyo economico.
Di esnan cu a scoge desaroyo economico, 52% a indica cu expansion di industrianan cu no ta turismo ta e aspecto di mas importante pa desaroyo economico. Di esnan cu a scoge desaroyo social, 41% a indica cu mas asistencia social ta e aspecto mas importante pa desaroyo social.
Comentarionan relata na e dos tiponan di desaroyo a wordo categorisa debidamente. Pa desaroyo economico e mayor cantidad di comentario a referi na mas pilar economico, finanzas y mehoracion di producto. Pa desaroyo social e mayor cantidad di comentario a referi na mas enfoke riba nos comunidad/ e aspecto social, balans y educacion.
A haci diferente pregunta unda participantenan mester a indica entre 1 cu 5 nan sentimento riba diferente topico, unda 1 ta extremadamente negativo y 5 ta extremadamente positivo.
Entre 1cu 5, participantenan a indica cu un averahe di 3.8 cu turismo tin un impacto positivo riba Aruba en general. Entre 1 cu 5, participantenan a indica cu un averahe di 3.6 cu turismo tin un impacto positivo riba nan y nan famia. Entre 1 cu 5, participantenan a indica cu un averahe di 2.2 cu nan poder di compra pa e siguiente 12 lunanan a wordo afecta negativamente compara cu prome cu e pandemia.
E contestanan a wordo analisa tambe comparando diferente generacion cu otro. A puntra participantenan pa indica entre 1 cu 5 si nan isla ta demasiado dependiente di turismo. E average di mas abao kinan tawata di 4.42 pa ‘Baby Boomers’ y esun di mas halto di 4.70 pa ‘Gen Z’.
Pa loke ta trata e pregunta si participantenan ta sinti cu nan tin un stem den decisionnan di turismo riba nan isla, entre 1 cu 5, e average di mas abao tawata di 2.02 pa ‘Millenials’ y esun di mas halto 2.19 pa ‘Baby Boomers’.
A pidi participantenan comparti nan 3 preocupacionnan principal di turismo: 76% a indica e prijs halto y e costo di bida halto, 46% a indica daño na naturalesa y medio ambiente y 35% a indica vivienda inpagabel pa residente.
Tin mas informacion di e encuesta aki disponibel den A.T.A. su rapport di juli 2022. Si ta interesa pa ricibi e informacion aki por tuma contacto cu [email protected] .
A.T.A. kier gradici tur persona cu a yena e encuesta y a duna nan opinion. Un danki special na e ekipo di ‘Strategy, Planning and Research’ y na drs. Yolanda Richardson y e 5 studiantenan di e programa OGM na Universidad Aruba di Aruba cu a yuda asisti cu e coleccion di data.
ORANJESTAD – Diasabra ultimo Aeropuerto Reina Beatrix a celebra e hecho cu e aeroliña Colombiano Wingo a inaugural su ruta nobo Medellin pa Aruba. Esaki lo ta dos buelo semanal entre e dos destinacionan riba diaranson y diasabra. Manera custumber, tabatin e celebracion necesario cu bandera di ambos pais, desplega pa e pilotonan for di e cockpit, y despues e acostumbrado ceremonia na aeropuerto.
SCHIPHOL – Mescos cu a sosode un aña pasa, KLM a anuncia e siman aki cu ta aumenta e frecuencia pa islanan ABC cu mas di 20%. Asina e portal di aviacion luchtvaarnieuws.nl ta raporta. Pa Corsou, KLM ta bula 10 biaha pa siman, cu 2 buelo pa dia durante e periodo di pasco. Pa buelonan pa Aruba, den combinacion cu Bonaire, KLM lo usa nan avion di mas grandi, e boeing 777-300ER cu capacidad di 408 diario. Aña pasa tambe tabatin un tipo di anuncio asina aunke e biaha aki a haci esaki aun mas grandi.
ORANJESTAD - Den presencia di algun miembro di parlamento, Minister di Turismo, Hunta di Supervision di A.T.A., CEO di A.T.A., CEO di APA, CEO di AHATA, ekipo di A.T.A. y socionan di industria crucero, a efectua otro edicion di ‘Cruise Symposium’ riba Dia Mundial di Turismo den ballroom di Aruba Marriott Resort & Stellaris Casino. Touch of Steel a ricibi tur participante cu musica di steelpan. Minister Oduber, CEO di A.T.A. y CEO di APA a hiba palabra na esan presente, sigui pa un presentacion di ‘Aquila Center for Cruise Excellence’, un socio di A.T.A. den e industria crucero.
ORANJESTAD - Aruba Trade and Industry Association (ATIA), hunto cu algun otro gremio commercial, a pidi un reunion cu Minister di Finansa y Cultura y Directora di DIMP pa haya mas informacion y aclaracion riba e tema di BBO y e futuro pasonan pa cu e reforma fiscal. Directora di DIMP a contesta cu despues di ricibi mandato di gobierno tocante e reforma lo por yama un reunion pa asina duna mas informacion.
ORANJESTAD - Como parti di e Celebracion di dia Mundial di Turismo awe e varios partnernan den e industria aki tin un conferencia pa socionan local di e industria. A la ves esaki ta e apertura oficial di e conferencia Aruba Meets Europe cu ta conta cu participación di e socionan internacional. Tambe tin presente studiantenan di Unidad di Hospitalidad y Turismo di EPI y Facultad di Turismo di Universidad di Aruba. Tur esaki a inicia for di 8’or di mainta y ta sigui henter mainta na Aruba Marriott Resort.
ORANJESTAD – E gremio comercial Aruba Trade and Industry Association (ATIA) a raporta diaranson cu nan tuma nota siman pasa cu sindicatonan a vocifera nan disgusto ariba e proceso encuanto e “Congreso Nacional riba ley laboral”. Como gremio commercial, ATIA a sugeri, pa sigui cu e presentacionnan di e experto ariba e recomendacionnan di e reforma laboral (E1) y tambe seguridad social (E4), di e “Landspakket”. Alaves tambe bin na un fecha nobo, hunto cu e sindicatonan, unda si lo por dialoga pa yega na un solucion correcto pa nos isla.


text:
Aruba Hotel and Tourism Association (AHATA) a colabora cu DIMAS pa organiza sesion educativo pa miembronan di e asociacion, durante cual DIMAS a introduci nan portal digital nobo pa aplica pa permiso di trabao.
Durante dos siman a ofrece 6 sesion practico na La Cabana Beach Resort pa duna e companianan oportunidad di integra den e portal y usa e proceso digital.
E meta di e sesion practico tabata pa a guia e personanan di departamentonan di recurso humano cu ta encarga cu permiso di e compania su empleadonan y duna un splicacion amplio riba e proceso nobo.
AHATA ta aprecia e colaboracion cu DIMAS y e departamento gubernamental su progreso den eficiencia di nan proceso.


text:
‘La favorita en mi cama...’ un kolaborashon interesante entre Bauco i Enmeris
Despues di su track promoshonal “Llamame”, Bauco ta orguyoso di por feature ku otro kantante ku ta dominando e género musikal latino, Enmeris. E track nobo “La favorita en mi cama” di Enmeris ku presentashon di Bauco ta loke nan ta yama internashonalmente un ‘club banger’ i ei mes ta duna un vibrashon eksótiko konsiderando e letranan i moveshonnan sensual den e videoclip. Pa Bauco esaki ta otro oportunidat di presentá su mes na su públiko lokal pero tambe ta un otro pouta pa merkado di Latinoamérika.
Enmeris ta disfrutando di un temporada masha eksitoso i ounke lokalmente bo no ta skucha di dje, den merkado di Latinoamérika Enmeris ta gosa di un popularidat kresiente. Su kolaborashon ku Mely Mel ta un hit total produsiendo 5.4 mion views den 7 luna di tempu. Di akuerdo ku e kas di produkshon Decoded, enfoke di Enmeris ta keda riba merkado internashonal i ta pendiente pa algun kolaborashon masha eksitante próksimamente. Pa Enmeris, e feature ku Bauco ta nifiká aportá na e género musikal i kresementu di e artista. Enmeris ta di opinion ku Bauco tin hopi talento i potensial.
“La favorita en mi cama” ta un ‘denbow’ produsí pa e produktor arubano YoungTwista. E featuring di Bauco riba un track di Enmeris ta un di e hopi proyektonan ku tin na kaminda pa e kantante di 19 aña di edat. Den luna di novèmber próksimo Bauco lo ta ‘opening act’ pa e kantante Lirico En La Casa ku tin un base di fanátiko di kasi 500,000 siguidó riba YouTube só. E piesa nobo ya tin 13,000 views den 3 dia i ta optenibel riba plataformanan internashonal manera iTune, Spotify, Tidal i Apple Music. Fanátikonan por sigui Bauco riba su Instagram/ Facebook/ SnapChat bauco.cr i Enmeris tambe riba su profil ofisial. Tur artista di Decoded por wòrdu siguí riba e Youtube Channel, Facebook, Instagram i SnapChat @decodedofficial.


text:
Kontrol di tráfiko
KOMUNIKADO DI PRENSA 352 /2022
16 yüli 2022
Kontrol di tráfiko
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 15 di yüli 2022 personal di warda di polis di Montaña huntu ku Departamento di
Tráfiko a tene un kontrol dirigí riba manehá un vehíkulo sin faha di seguridat bisti i/o
papiando na telefòn.
E kontrol aki a tuma lugá riba kaminda Rignald S. Recordino entre 09.30’or i 11.15’or.
72 prosès verbal a keda repartí pa e siguiente infrakshonnan den tráfiko.
Manehá un vehíkulo sin:
Faha di seguridat bisti 47
Karchi di kùr bálido 4
Reibeweis bálido 3
Seguro bálido 7
Impuesto di vehíkulo paga 2
Pa hasi uso di selular miéntras ta stür, a parti 9 prosès verbal.


text:
ORANJESTAD – Prome Minister Evelyn Wever – Croes a reuni cu sra. Hillary Clinton pa explora con Clinton Foundation por yuda Aruba den proyectonan di innovacion. E encuentro aki a tuma luga e siman aki na e conferencia “Clinton Global Initiative – Taking Action Together 2022”. Prome Minister actualmente ta…
KRALENDIJK –Den su promé publikashon sientífiko, dr. Willem Cecilia ta pleita pa e kantidat di asientonan di konseho insular keda oumentá di 9 asiento pa 19 asiento den un solo tiro, despues di elekshon pa konseho insular di aña 2027. Un publikashon sientífiko den un revista akreditá tin su benefisisonan…
Mainta tempran di djadumingu 18 di sèptèmber, Sentro di Operashon Marítimo (MOC) di Wardakosta Karibe Hulandes a alertá e barku patruyero tokante un boto sospechoso. Despues di e notifikashon di MOC, Zr.Ms. Groningen a nabegá bai e lokalidat di e boto sospechoso pa interseptá esaki. E avion patruyero Dash di…


text:
KRALENDIJK – E tim di sòftbòl di Fundashon Mariadal, den torneo di sòftbòl komersial na Aruba fin di siman pasá, partisipando pa promé bia den e torneo aki, por sierto e torneo di sòftbòl komersial mas grandi di Aruba, a yega final di e torneo invikto i keda di dos lugá o sea supkampion di e torneo.
Fundashon Mariadal den nan promé partido di e torneo, a sali blankia Aruba Bank ku skor di 14-0.
Den su di dos partido di e torneo Fundashon Mariadal a gana di Marriott Aruba ku skor di 9-2 i pasa pa semifinal invikto.
Den semifinal Fundashon Mariadal a gana di Duane Aruba ku skor di 14-1 i pasa pa final di e torneo invikto.
Den final Fundashon Mariadal a topa ku e ekipo di Repúblika Dominikana.
Den e partido final Mariadal ta keda den tereno 4-5 i kai vensí den di 9 inen di e partido.
Fundashon Mariadal tabata ganá 3-2 den di seis inen i e ekipo kontrinkante di Repúblika Dominikana ta empatá e partido.
E di 9 inen Fundashon Mariadal tabata ganá 4-3 i ta keda den tereno 5-4. Pabien ku e título di supkampion di e torneo aya na Aruba.


text:
Directora di Biblioteca Nacional Aruba a haya bishita di yiu muher y nieta di poeta sra. Lolita E. Euson (q.e.p.d.). Meta di e bishita tabata pa presenta e obra di poesia nobo di sra. Lolita Euson titula ‘Moonlight on the waves’. E launch oficial a tuma lugar na november ultimo den aula di Wesley College na San Nicolas. Moonlight on the waves ta un seleccion di un tesoro di poema cu poeta Lolita a laga atras. Su yiu muher, Sra. Eileen Marsdin-Euson, hunto cu famia a tuma e proyecto riba nan pa produci otro obra. Prome publicacion di Lolita Euson ta ‘Sweet praises’ y a keda publica na 1988 (Editorial Charuba). Sra. Eileen Marsdin-Euson a indica cu e proyecto aki pa yega na un otro publicacion tabata un proyecto di famia. Nietanan Shaquissia y Taisha a yuda edita y ilustra e buki, otro nieta ta yuda cu Public Relations. Asina a yega na un pagina pa Lolita Euson riba FaceBook. Un proyecto cerca di curason pa sra. Eileen como cu ta trata e poemanan di su mama. Moonlight on the waves ta un coleccion di poema cu ta un expresion di un fe fuerte den creador y cu e poemanan sra. Lolita den su forma poetico ta alaba dios. Pero tambe tin poema cu ta expresa e amor di e poeta pa su mama. Mas tanto su poemanan ta papia di amor. E obra ta obtenibel cerca sra. Arlene Poulina-Marsdin y por pidi e buki na 584 5667 of 741 0094, pronto esaki lo ta obtenibel na librerianan local y tambe na Dept. Arubiana. Lolita Esmeralda Euson (27 oktober 1941-13 augustus 1994) tabata un ciudadano bon conoci den comunidad y a keda conmemora pa su contribucionnan. E tabata Ridder in de orde van Oranje Nassau. Gobierno a duna un caya na San Nicolas e nomber ‘Caya Lolita E. Euson’ na 1995. Servicio di Posterijen a yega di publica un stampia conmemorativo di sra. Lolita na 1996. Tambe el a ricibi un premio di World of poetry Calfornia na 1988.
Biblioteca ta haya un bunita obra Spirito di cabrito
March 3, 2016 0
Launch di revista Transcend a tuma lugar diabierna
December 15, 2014 0
Orario pa e dianan di fiesta na biblioteca
December 15, 2014 0


text:
SR BURNS A GANA CU STRAIGHT FLUSH
E super slot mashinnan nobo di Ainsworth A560 a wordo introduci recientemente na The Casino na Radisson. Pa mas cu mita di un siglo, e nomber di Ainsworth ta sinonimo cu e industria di wega di suerte. Funda na 1995 pa Len Ainsworth, el a bira un fabricante y productor lider di slot mashinnan rond di mundo. Recientemente, The Casino na Radisson na Aruba tabata e prome riba e isla cu a presenta e modelonan mas nobo di slot mashinnan di Ainsworth cu diferente tema y animacion grafico, yena cu funcionnan dibertido y multiple opcionnan di pago, bonusnan, progresivonan, cual ta haci e experiencia di wega di suerte riba e slot mashinnan particular aki asina excepcionalmente rapido y dinamico. Bo ta invita pa purba bo suerte riba e mashinnan nobo. Hungadornan na The Casino na Radisson ta gana regularmente y gana grandi, manera Sr. Burns, kende a gana un Straight Flush riba e mesa di Let it Ride, mustrando un 5-6-7-8-9 di Curason, pa un ganashi total di $5,544.00 na placa cash!


text:
E aña aki Federacion Arubano di Futbol (AVB) ta dedica e campeonato na 3 persona hopi conoci den futbol. Un di e personanan ta Osling S. Toppenberg, kende a cuminsa su carera na nivel nacional den e deporte di futbol cu su 14 aña, pero tambe tabata hunga baseball y basketball. E tin un trayecto largo den futbol como hungador, coach, dirigente/bestuurslid LI-PROF y referee.
El a cuminsa cu S.V. Estudiantes hunto cu su ruman Ety Toppenberg. E tabata un hungador di futbol cu semper a destaca como keeper. E tempo ey Ety Toppenberg tabata capitan di team y inesperadamente a manda Osling Toppenberg como keeper despues cu e keeper no tabata comporta su mes. El a sigui practica futbol di tal nivel y a haya oportunidad pa destaca representando Aruba y Antias den varios ocasion na nivel nacional y internacional.
Osling Toppenberg ta agradecido na Ety Toppenberg p’e oportunidad cu el a ricibi, tambe e ta gradici su ruman Yubi di a motiv’e pa ta responsabel ora di practica deporte.
Osling Toppenberg a destaca cu Aruba Juniors na nivel Junioren y Hoofdklas, pero tambe a destaca cu R.C.A y Dakota. El a titula campeon na diferente ocasion cu e clubnan respectivo. El a hasta defende e bandera di R.C.A. contra S.V. Estrella, cual wega el a hunga cu un man kibra pa 40 minuut.
Na varios ocasion coachnan di Aruba, manera Edmundo Kemp di Aruba y Pedro da Cunha di Corsou, a selecta Osling como keeper principal di seleccion. Na 1964 Osling su carera deportivo casi a termina durante un wega entre Guatemala y Honduras, dor di un lesion pero a recupera y tabata representando Antias den e prome weganan di Reino na Surinam como e keeper principal.
COACH DI FUTBOL
Osling a sigui den futbol como coach, pero a cuminsa na un edad jong como assistent trainer di RCS hunto cu Gachi van Kleef, despues a bira assistent trainer na R.C.A. di e legendario Chas Loefstok. El a bay biba na Puerto Rico pa su trabou y a cuminsa practica futbol como di varios team na nivel, unda el a titula campeon cu 4 diferente team. Tur su preparacion a hib’e pa Spaña y Mexico atendiendo seminarionan, pero tambe el a haya oportunidad di dirigi e seleccion nacional di Puerto Rico pa 5 aña participando den 2 campeonato di CONCACAF na Santo Domingo y Canada.
El a ricibi un reconocimento como e coach mas destaca durante e weganan ey. Como coach di un pais stranhero tabata un experencia historico inolvidabel pa un Arubiano. Na 2 ocasion el a prepara e seleccion nacional pa hunga contra New York Cosmos unda e legendario Rey di Futbol Pele tabata hunga. El a duna clinica na Puerto Rico y Santo Domingo cu Angel Botta, kende e tempo ey tabata dirigi e seleccion di Santo Domingo.
El a regresa Aruba na 1980 como Director di American Airlines y den su oranan liber a sigui dedica tempo den futbol. Na varios ocasion Osling tabata coach di seleccion di Aruba den categoria hubenil y senior. El a asisti Bubali como coach y na 1 ocasion La Fama.
DIRIGENTE/BESTUURSLID LI-PROF
Pa varios aña hunto cu otro miembronan tabata dirigente/bestuurslid di e organisacion LI-PROF. Nan a dirigi e organisacion cu exito. No tabata facil, pero a sa di lanta e nivel di futbol mas halto posibel bou un bon relacion cu AVB.
REFEREE
Ety Toppenberg ta un di e personanan cu a motiv’e pa ta den futbol, pero su amigo di cas Hubert Porois-Tromp a motiva Osling pa fluit wega. E tempo ey Porois tabata e referee mas destaca na nivel nacional como internacional.
Osling a bay Hulanda cu su famia y a dirigi 250 wega na nivel di amateur den e organisacion KNVB.
El a bin bek Aruba na 2012 y a dirigi weganan local. Diferente biaha e tabata orador di refereenan hunto cu otro coleganan bou supervision di AVB. Semper e ta prepara pa asisti clubnan unda cu e por y ora su trabou ta permiti.
Na final di 2018 Osling a stop di dirigi weganan, pero semper ta pendiente riba e desaroyo di nos futbol cu ta den un bon man di e actual Presidente, esta Richard Dijkhoff.
E ta gradici Richard Dijkhoff pa su consideracion di dedica e campeonato 2019/2020 na su persona, pasobra esaki ta algo di elogia profundamente.
“Na e publico di futbol danki pa boso atencion y aplauso durante mi carera den e deporte rey futbol. Igualmente un agradecimento na tur hende cu a brinda mi e oportunidad di traha, dirigi y hunga futbol cu nan. Sin boso participacion sigur e mundo di futbol lo tabata diferente,” ta Osling Toppenberg su palabranan


text:
Mi ta ripara den e dianan aki ainda tin hende cu no sa balor di nan propio capacidad. Berdad ta cu historicamente casi tur pais cu tabata colonia di un pais, esunnan cu a colonisa nan a hiba un maneho cu nos mes no por nada y pa tur cos lo mester keda dependiente di nan. Nan modus operandi ta: “crea constantemente division den e pueblo, usa satelite pa bruha cos, acusa bo propio hendenan tur ora cu nan tur ta incompetente, cu nan gobierno ta corupto, usa “souffleurnan“ pa bruha cos y trata constantemente pa dividi e pueblo”. Mi a experiencia esaki na varios ocasion.
Admiracion y sosten.
Si bo mira kico e gobierno aki a hereda na 2017 na Mega debe, unda na comienso di cada florin 97 cen tabata bay pa paga debe y ta resta solamente 3 cen pa tur otro cos. Bo no mester ta di acuerdo cu tur cos, pero un cos si mester admiti cu nos hendenan a tuma e curashi pa sanea cos y ya den 2 aña a logra baha e debe te na 80 cen di cada florin ta bay pa paga debe. Esaki siguramente mester nos admiracion y sosten. Hasta e aña aki a crea un surplus di casi 50 miyon florin cu ta un bon logro. Lamentablemente un Corona virus cu a origina te na China tin nos y casi henter mundo financieramente y economicamente na werki. Enbes nos cu tur e diferencianan cera cabes pa enfrenta Hulanda – cu tin e obligacion moral pa yuda den tur cos segun e Statuut cu nan mes a hinca nos aden na 1954 – nos ta mira un biaha mas oposicion cu nan weganan politico.
Instituto politico/colonial CAft
Nos por mira con hende a lanta como satelite di Hulanda pa bira municipio a la Boneiro, ta usa sindicatonan SPA, SIMAR y SEPPA pa roga Hulanda pa exigi di e gobierno actual pa kita 1500 ambtenaar for di trabao, lagando nan sin pan ariba mesa. Bo tin e instituto politico/colonial CAft – cu ta ilegal contra Statuut y contra nos constitucion – ta haci weganan politico pa yuda AVP cu deliberadamente ta “leak” tur cos. Prome cu gobierno mes ricibi nan caha di triki, nan ta trata na destabilisa nos pais. Esaki ta muestra cu berdad hopi hende aki ainda tin e mentalidad colonial di catibo y Calimero. Nada di nos propio hendenan no ta bon, hasta ta contra pa 70% di muchanan cu tin 3 luna sin haya les ser perhudica y ta opone pa nan bay scol porfin! Nos ta birando un pueblo cu kier bay cielo, pero no kier muri y ta buscando otro hende pa muri pa nos!
Exigencia pa masacra nos pueblo.
Mientras tanto Hulanda ta abusando di un situacion cu no ta nos a pidi pe y cu nan tambe sa di e efectonan dramatico pa finansas y economia di casi henter mundo y nan mes a caba di hinca 4 biyon Euro den KLM, pero aki pa un par di miyon florin kier exigi pa nos gobierno masacra nos pueblo cu ayudo di su catibonan, souffleurnan, hibadonan di redashi cu tur clase di calumnia y ta yama tur politico pa corupto pa mediante CAft “strangula” nos isla. Nan adagium ta: “Ban caba cu e gobierno legitimo di Aruba y manda e gobierno den un posicion di mendiga y na rudia!” No lubida cu nos ta un isla cu ta depende completamente di turismo y ta cu avion, barco etc. so bo por yega aki y no ta manera Hulanda cu tin yen di pais pega banda di otro, manera Belgica, Alemania etc. Nos ta nos so ariba e mundo aki como isla, pero a base di Statuut den Reino Hulandes normalmente nos lo mester tin un aliado den Hulanda pa yuda nos. Ainda hasta nos paspoort ta Hulandes, pero cu un ‘min’ den dje compara cu e Hulandesnan na Hulanda cu nan si ta haya tur ayudo!
Mentalidad colonial calimero.
Si nos sigui cu e mentalidad colonial calimero aki y nos mes hendenan a la catibo sigui yora cerca Hulanda pa tur cos, nos futuro lo ta hopi scur mes. Sea bo ta yuda bo pais pa progresa of bo ta bolbe traicion’e, manera den decadanan 50 cu e cadena di 12-8 of entrega y bira a la Boneiro como Hulandesnan di segundo categoria cu menos derecho den Reino. Aparentemente nos no kier siña di locual Betico Croes y nos di MEP cu apoyo di pueblo e tempo ey a lucha pe, esta pa logra cosnan grandi y bunita pa nos pueblo cual tabata realisa e anhelo di nos pueblo cu ta su Status Aparte y a laga pa nos tur pa cuida y proteha e hazaña aki. Berdad ora bo no a lucha pa algo bo no sa su balor. Esaki ta un contribucion di curason a base di mi experiencia.


text:
Tur info aki bou, ta konta komo regla.
- Kumindanan di bo meal plan ta sali HOPI mas barata.
- Kumindanan di bo meal plan no ta wòrdu desperdisiá
- Kumindanan ta fasil
- Kumindanan ta rekeri menos tempu den kushina.
- Bo barika lo baha (6 pa 12cm) sin ehersisio
- Bo Peso lo baha (4 pa 8kg) sin ehersisio
- Un BMS meal plan nobo di 7 dia diferente di kuminda Pabo huza pa 4 siman.
- Un BMS drink plan nobo di 7 dia diferente di koi bebe Pabo huza pa 4 siman.
- (Bo plannan lo ta kuadra pa bo.)
- Support di nos banda (BMS team) via e-mail pa 4 siman
- Tur 7 menu tin Breakfast – Lunch – Dinner i 2 snacks fasil pa bo prepara.
- E support ta pa bo por hasi tur tipo di pregunta, manera si bo ta keda ku hamber,
bo tin kuminda kubo no ta kome, tin kos ku bo ke kambia, bo no ta bahando, etc. Asina nos por yudabo drecha, adapta, mehora, pa bo tambe tin eksito.
- Ora bo risibi bo BMS meal plan bo no por start mesora.
- Bo tin ku pasa den dje, hasi tur pregunta ku bo tin
- i tambe kumpli ku sierto tarea den dje, prome bo start.
- Pan, aros i batata ta obligatorio. Sin nan e no ta bai bon.
- Nos ta komunika via e-mail so.
- Nos ta responde tur mensahe denter di 1 pa 48 ora.
- Bo tempu di support ta start dia ku bo risibi bo Plan.
- Despues di registrá bo ta risibi un e-mail ku info pa hasi pago.
- Bo ta risibi bo plan denter 48 ora, despues di a hasi bo pago i mail bèk.
⚠No sera e pagina aki ora bo kaba di registrá.
Warda 3 pa 5 sec lo bo haña info pa hasi bo pago.
Despues ku bo inskribí yenando e formulario aki bou,
lo bo risibi tur info via di e pagina aki mes,
i tambe via e-mail pabo por hasi bo pago. Denter di 48 ora, despues di hasi bo pago i mail nos bèk,
bo ta risibi bo programa huntu ku tur instrukshon,
pa bo kuminsa baha peso,
Tur pago ta bai via Banko / online banking
- Kòrsou: FL.75,-
- Hulanda: €35
- Aruba: AWG 75,-
- Bonaire $42
- OTHER: $42
KLIK (Primi) e boton blou aki bou
pa yena e formulario di registrashon


text:
Introduccion di Subsidio di Salario
Relaciona cu introduccion di un sudsidio riba salario di parti di Gobierno di Aruba, SVb a keda encarga pa suministra e informacion di e programa aki na doñonan di trabao inscribi na SVb.
Pa tal motibo ta recomenda doñonan di trabao pa verifica e e-mail adres riba MiSVb:
https://misvb.svbaruba.org
Si no ta registra ainda riba MiSVb bo por ricibi ayudo via nos Helpdesk MiSVb: helpdesk@svbaruba.org of WhatsApp +2975272740 (dialuna pa diabierna 8:00 AM – 6:00 PM).
Pa mas informacion tuma contacto cu nos via info@svbaruba.org.


text:
Gramatica di Papiamento
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
E articulo ki ta duna un profil di e gramatica di e idioma Papiamento.
Articulo
E ta un palabra cu ta bini prome cu sustantivo. Tin dos sorto di articulo, articulo defini y articulo indefine. E no tin genero manera otro idioma, por ehempel Spaño tin tres artikulo (el perro/ la foto, la comida/ la casa, lo bueno/ lo contario etc). Ingles tambe ta un di e idiomanan ku no tin genero (the, a, an).
Papiamento tin dos articulo so, e y un. Articulo defini: e, ta uz'e mas pa pluralisasion, ehempel: e cachonan, e paisnan, e scolnan.
Articulo indefine no ta determina un sustantivo tampoco na un sustantivo specifico.
- Un mucha fastioso
Otro idioma (por ehempel Ruso y Hapones) no tin articulo mes. Ora un papiado di Papiamento of Ingles splica nan kico ta articulo ta masha dificil pa nan compronde. Papiadonan di Papiamento ta uz'e automaticamente.
Tin biaha no tin nodi uza "e", por ehempel ora nos papia algo en general:
'E cacho no ta morde' (kemen: cacho cu abo ta pensando). Cacho cu ta blaf no ta haci nada (kemen: cacho cu ta blaf en general).
Sustantivo
Sustantivo ta indica hende, bestia, mata, cos, material y concepto. E ta bin di Latin substantivum cu kemen, nomber. Nan ta variabel den genero y number, aunke den idioma Chines e sustantivonan ta invariante. Tur idioma rondo mundo tin sustantivo, pero nan no ta uz'e na e mesun manera. Den otro idioma e no ta cambia pa singular of plural.
Papiamento tin tres sustantivo:
- sustantivo abstracto
- sustantivo concreto
- sustantivo generico
Sustantivo abstracto kemen bo no por indica pa medio di sentimento, dus no ta posibel pa hole, mishi, scucha, mira: guera, amor, lealtad, beyesa, odio etc.
Ehempel: Amor ta algo bunita=> e ta un concepto
Sustantivo concreto kemen cu e por percibi pa medio di sentimento, dus bo por mir'e y mishie: boter, muraya, tera, stoel, auto, hende.
- nomber di obheto : El a dal e cu linaal.
- nomber di colectivo: E Conseho di Alumno a bay come awe nochi.
- nomber di materia : Prijs di awa y coriente a subi.
Sustantivo generico kemen e ta referi na e sorto di generico. E por bin den diferente nificacion
Ehempel: Huan ta un dokter.
Adhetivo
E ta bisa algo di e sustantivo. E ta bini di Latin cu kemen adjectīvus, "cu ta agrega". E palabra ku ta duna mas informashon tokante di e sustantivo ku ta akompañ'e.
casi semper bo ta skibi band'i e sustantivo. Ehempel: E homber halto. => "halto" ta bisa algo di e sustantivo.
Ta skibi e adhetivo segun e genero y e cantidad di sustantivo.
Ehempel:
- a. E cabei largo
- b. E muhe bunita
- c. E casnan bunita
Adverbio
Adverbio ta un palabra cu ta bisa algo di verbo, adhetivo, numeral, otro adverbio of di un frase completo. Adverbio tipicamente ta contesta e preguntanan manera: con?, na ki manera? ki dia? na unda? y di kico ta extende?.
- Adverbio -mente: principalmente cu ta caba cu -mente (casualmente)
- Adverbio di lugar: aki, aya, ey, esey, cerca, dilanti, patras, abou.
- Adverbio di tempo: awe, ayera, pronto, semper, djey, prome, awo, nunca.
- Adverbio di modo: bon, malo, pio, solamente, poco poco, apenas, lihe.
- Adverbio di cantidad: mucho, poco, nada, algo, basta, hopi, mas.
- Adverbio di afirmacion: si, tambe, claro, polaga, di mes, ma ta claro, sigur.
- Adverbio di negacion: no, hamas, tampoco, ningun, ni sikiera, ni, nodo
- Adverbio di duda: podise, talbes, por ta, kisas, dado momento, acaso.
Numeral
Numeral ta indica un cantidad exacto of no exacto.
- Cardinal: un, dos, tres, cuater, cinco, seis etc.
- Ordinal: di prome, di dos, di tres, di cuater, di cinco, di seis etc.
- Fraccion: 2/5 dos di cinco parti, 2 2/3 dos y dos di tres parti, 1/2 mita,mey
Pronomber
E pronomber ta defini en general, como e categoria gramatical cu por duna e posicion di e sustantivo.
Pronomber Personal
- Singular => mi, bo, e
- Plural => nos, boso, nan
Pronomber Posesivo
- Singular => mi, bo, su
- Plural => nos, boso, nan
Nota: "El a balia cu Ana". Aki nos por mira cu 'el' a haya un cambio di palabra, cu ta surgi door di custumber di papiamento y cu ta pa facilita pronuncacion, dus el ta pronomber.
Pronomber Enfatisacion
E kiermen duna enfasis/ extra atencion.
- Singular => ami, abo, -
- Plural => anos, aboso/ abosonan/bosonan, anan.
Ehempel: "Ami si tawatin un hamber" (ta duna exageracion).
Preposicion
Preposicion ta manera: cu, den, di, riba, pa, banda di, tras di, trancurso di etc.
Tin tres sorto di preposicion:
- preposicion simpel
- preposicion componi
- expresion preposicional
Preposicion simpel => cerca, contra, cu, den, entre, na, pa, riba, te.
Preposicion componi => dilanti di, bou di, cerca di, dilanti di, door di.
Expresion preposicional => a causa di, a peticion di, cu cooperacion di, cortesia di.
Nota: como= no ta un preposicion. E palabra ta uni dos frase hunto. E ta un palabra di conhuncion.
Ehempel: 'Awe mi ta laat, como cu mi mester a desvia di mi auto'.
Gerundio
E ta bini di Latin Gerundam cu kemen "pa hiba". Gerundio ta un conhugacion di verbo, cu ta duna un accion, ma e no ta defini tempo, modo, number ni hende.
Verbo cu ta caba cu a, e, y ta haya formacion di gerundio, ehempel:
- caba - cabando
- crece - creciendo
- bini - biniendo
Ora tin un vocal dilanti di -iendo e ta bira -yendo, ehempel:
contrui - contruyendo contribui - contribuyendo
Verbo monosilabico of verbo cu ta caba cu 'u' no ta haya gerundio, ehempel:
- wak -
wakiendo
- pupu -
pupiendo
- scop -
scopiendo
- verf -
verfiendo
- bedey -
bedeyendo
- dal -
daliendo
- snoei -
snoeiendo
Pa e grupo di verbo aki nos por uza "bezig + ta + verbo" pa expresa cu e accion ta tumando lugar. Ehempel:
- E ta bezig ta wak television.
- E ta bezig ta zorg pa su ruman.
- E ta bezig ta verf e cas.
Of simplemente, nos por bisa:
- E ta wak television.
- E ta zorg pa su ruman.
- E ta verf e cas.
Plural
- Plural ta expresa un cantidad di mas cu un (1).
- E palabra ta haya forma plural "nan"
E ta haya "nan" ora tin 'e' (articulo defini) y mi, bo, su, nos, boso, nan (pronomber posesivo) para dilanti e palabra.
Ehempel:
- Ana a cumpra e awacatinan.
- Buchi a verf mi bentanan.
E palabra ta haya "nan" ora tin un pronomber demonstrativo.
- e...aki
- e...aya
- e...ey
Ehempel:
- E blasnan aki ta kibra.
- E copinan ey ta bon.
- E matanan aya ta bunita.
Ora cu un palabra no ta specifica, e no ta haya "nan".
- Amanta ta bende pastechi.
- Carchi ta obtenibel na supermarket.
Ora cu e sustantivo tin un palabra cu ta indica numeral indefini su dilanti, e no ta haya e forma plural "nan".
- Hopi studiante a bay Hulanda.
- E cuashi a perde algun cabei.
- E saco ta yen di kiniki.
Ta uza forma plural "nan" ora ta trata di un grupo specifico. Ehempel:
- Dama- y cabayeronan mi kier yama boso tur bonbini.
- Muchanan, boso pasa akibanda.
Nota: Na Papiamento nos no ta pluralisa cu -s (un di e excepcionnan: mil - miles, miyones, centenares)


text:
Den bo bida bo tin diferente nesesidatnan ginekológiko i Curaçao Medical Center tei pa yuda e hende muhé na tur edat.
Nos ta spesialisá den kuido di hende muhé durante nan embaraso i parto i den diagnósis i tratamentu di malesanan di e órganonan reproduktivo, Tin un variashon grandi kòntròl anual pa yuda ku fibroma, problema ku fertilidat, menopousa i kansernan ginekológiko. Den tur esaki bo por konta ku e tim di departamento di ginekologia pa brinda kuido personalisá.
Tratamentu i Kondishonnan
- Problemanan Komun i Kompliká di embaraso i menopousa
- Pubertat retrasá
- Dysmenorrhea
- Menorrhagia
- Ginekologia pedatria/adolesente
- Polycistic ovary Syndrome (PCOS)
- Premenstrual Dysphoric Disorder (PMDD)
- Premenstrual Syndrome (PMS)
- Infekshonnan Vulvovaginal
Programa i Servisionan di Opstetria i Ginekologia
- Ginekologia Rutinario
- Kuminsa kuido preventivo i bishitá un ginekólogo regularmente pa hasi un kòntròl anualmente , pa un PAP tèst i pa kuido reproduktivo.
- Operashon Gynekológiko Minimalmente Invasivo
- Siruganonan spesialisá ta hasi uso di prosedura i téknika avansá, ku ta resultá den un rekuperashon mas lihé i menos doló.
- Planiamentu di Famia
- Risibí guia konfidenshal pa planiamentu di famia, antikonsepshon i otro servisio pa kuido reproduktivo.
Spesialista Opstetria i Ginekologia
Igor Gomez Bravio - Ginekológiko
Igor Gomes Bravio a risibí su diploma di Médiko General na Universidad de Ciencias Medica, na Costa Rica aña 2000. Na 2007 e la spesialisá riba tereno di Ginekologia i Opstetria i Ginekologia Onkologia na Universidad de Costa Rica. E ta un sup-spesialista riba tereno di onkologia ginekológiko i ta un eksperto di diagnósis, maneho i follow-up di tur kanser i pre-kanser ginekológiko. Leshon pre-kanseroso por desaroyá den e trakto genital inferior (boka di matris, vagina i vulva) i mayoria bia esakinan ta relatá ku un infekshon di HPV. Banda di tratamentu di kansernan ginekológiko, su focus tambe ta bai pa sirugia laparoskópiko avansá, diagnósis, tratamentu médiko i sirugia pa endometriosis infiltrando profundo.
Nurah Hammoud - Ginekólogo
Nurah Hammoud, M.D. Ph.D. a spesialisá den ginekologia ora e tabata traha na St. Antonius Ziekenhuis na Utrecht i na St. Elisabeth Ziekenhuis na Tilburg na 2017. Tambe e la traha komo ginekólogo na OLVG Amsterdam, Noord-West Ziekenhuisgroep Alkmaar i na St. Antonius Ziekenhuis Utrecht (2018-2020).Dr Hammoud originalmente ta di Kòrsou.
E ta espesialmente interesá den e gran variashon di patologia ginekólogo, pero tambe e ta un trainer riba tereno di trouma avansá serka pashèntnan di opstetria. E la haña training adishonal riba tereno di téknika minimalmente invasivo i ginekologia benigno. Dr. Hammoud tin interes spesial den organisashon i management i tabata den varios hunta durante su permanensia i komo ginekólogo. Tambe e tabata un instruktor pa e kurso di Managing Obstetric Emergency and Trauma (M.O.E.T.) na Stichting ALSG, na Hulanda (di 2019 bin ariba) i a publiká varios bia.
Hilda Holtsema - Ginekológiko
Hilda Holtsema ta un ginekólogo ku a studia na Universidat di Groningen i na Radbout Nijmegen Medical Center na Hulanda. Promé ku Curaçao Medical Center e la traha na Ziekenhuis Gelderse Vallei (di 2006 pa 2007), na Alysis Zorggroep (di 2002 pa 2003) i na St. Elisabeth Hospitaal (di 1998 pa 2000 i di 2011 pa 2019) na Kòrsou.
E ta spesialisá riba tereno di opstetria, ku ta inkluí supervishon di embaraso i parto (di haltu riesgo), skrinen/diagnósis prenatal i konseho di prekonsepshon.
Vanessa Marcha -Ginekólogo
Dr. Vanessa Marcha a kompletá su training di residensia riba tereno di opstetria i ginekologia na e universidat di Ghent na Bélgika. E ta djòin e staf di Curaçao Medical Center komo un ginekólogo jòn i entusiasmá ku eksperiensia internashonal. Aparte di kuido prenatal dr. Marcha tin un interes spesial den ginekologia adolesente, endokrinologia reproduktivo i infertilidat.
Komo yu di Kòrsou su afan ta pa eliminá deskripansianan den salubridat i asina mehorá salú di e hende muhé. Dr. Marcha ta fluido den kuater idioma: Papiamentu, Spaño, Ingles i Hulandes i e tin un amor spesial pa nos ekspreshonnan tradishonal kultural.
David Metz - Ginekólogo
David Metz ta un ginekólogo i opstetra dediká na e práktika general di e spesialisashon ku kuido spesial pa patologia endometrial i miometrial den ginekologia, meskos ku ekografia opstetral avansá i general den obstetra.
E ta hasi konsulta pa embarasonan normal i patológiko. Pa 10 aña e la traha komo un spesialista médiko den ginekologia i opstretria na hòspital Poniente na Spaña, durante kua e tabata dediká na kontrolá bienestar di e foetus i evaluá e promé trimèster den opstetria. Tambe e la partisipá den e edukashon akadémiko di studiantenan di ginekologia.
E la haña rekonosementu komo eksperto di diagnosis eko-gráfiko di patologia endometrial i uterino di e universidat di Navarra i tambe komo eksperto di ginekologia onkológiko di e universidat di Barcelona.
E ta miembro di e asosiashon Spaño Federation of Gynecology and Obstetrics (FEGO), Argentinean Federation of Gyneacology and Obstetrics (FASGO) i Dutch Association of Gynecology and Obstetrics (NVOG).


text:
Derecho universal di mucha
Den siglo 21 ainda Aruba tin un sistema di enseñansa antigua, no relevante, exclusivo y descriminatorio cu no ta bon pa nos muchanan. Ainda nos sistema di enseñansa ta trapa riba articulo 2 di derecho universal di mucha. Nos sistema di enseñansa ta discrimina e mucha cu tin Papiamento como idioma materno.
Pasobra ainda den siglo 21 nos muchanan no por disfruta enseñansa na Papiamento. Pues e fenomeno di respeta idioma materno y laga e mucha desaroya den un sistema di educacion husto ta un preocupacion mundial, ya cu idioma ta un parti importante den e desaroyo integral di un ser humano y di su pais. Nos kier mucha cu ta feliz, mucha cu por tin e habilidadnan di pensamento critico, etc.
Nivel di estudio y economia di un pais
Sin un idioma bon desaroya, ta bira dificil pa un persona expresa su pensamento y pa tin un comprension di nivel halto (academico). Consecuencia ta, cu si un mucha no desaroya su propio idioma bon, esaki lo por nifica fayonan academico (Cummins 1994).
E ponencia aki nos por aplica na Aruba si tene cuenta cu e nivel mas abou di enseñansa di e populacion di Aruba den e sector laboral ta sobresali (un grupo mas grandi) compara cu e otro nivelnan mas halto. OECD ta bisa nos cu si kier aplica economia basa riba conocemento, bo pais mester conta cu por lo menos 33% di e populacion laboral, cu tin un nivel halto di enseñansa. Aruba no ta conta cu esaki!
Beneficio di desaroyo cognitivo
Banda di e factornan di husticia y economico tin e factor humano, cu ta e.o. e desaroyo cognitivo y social emocional. Segun e teorianan di siñamento of di procesa informacion adecuadamente, e mucha ta siña miho si sali for di loke e sa caba. Pues na Aruba, e mucha cu sa papia den su idioma materno Papiamento, Spaño y Ingles no por sigui desaroya su idioma materno, despues di klas 1 di scol basico (edad 5-6 aña).
Beneficio di desaroyo social-emocional y motivacion di e muchanan
Banda di esaki e ta pone un peso enorme riba e desaroyo social-emocional y inconscientemente nos mensahe na e mucha ta cu loke el a desaroya pa 5 of 6 aña no ta sirbi y awo mester cuminsa di nobo, pero den un forma cu no ta cuadra cu loke e teorianan di siñamento ta bisa nos. Esaki ta hunga un rol negativo riba e motivacion di e mucha. Sin motivacion e mucha no lo tin gana ni e conviccion cu e por studia. Anto despues nos ta puntra: “Dicon tin tanto mucha cu no ta caba scol?”
Un factor cu ta hunga un rol ta e uzo di idioma di instruccion den scol. Si sigui uza idioma stranhero como idioma di instruccion y neglisha e mucha su idioma materno y no probecha di haci uzo di e otro idioma stranheronan: Ingles, Hulandes y Spaño na e forma corecto, pues un enseñansa multilingual basa riba idioma materno, nos lo ta bay tin hopi mas problema riba Aruba.
Programa di MEP pa enseñansa
P’esey, MEP den e proximo gobernacion lo percura pa garantisa maneho multilingual cu Papiamento como base den enseñansa primario, secundario/pre-universitario. Pa esaki MEP den e proximo gobierno lo percura y stimula introduccion di Papiamento como idioma di instruccion (den enseñansa primario, secundario/pre-universitario banda di e otro idiomanan manera Hulandes, Ingles, Spaño.
Nos lo traha hunto cu Boneiro, Corsou, Hulanda y otro pais pa realisacion di esaki. MEP den gobernacion lo percura pa e condicionnan necesario y factibel, pa realisacion di loke a menciona mas ariba.


text:
Cruz Cora ta organisando varios actividad ultimamente y dia 12 di augustus nan lo bay tin un otro actividad. E biaha aki den forma di un caminata.
Minerva Santana, Branch Manager di Cruz Cora na San Nicolas, a splica cu e caminata aki ta pa tur mucha fo’i 6 pa 17 aña pariba di brug. Pero si bo ta biba pabao, tambe ta invita y ta bonbini pa participa, yama ‘Thumbs Up Funwalk”.
Esaki tabata un idea den cuadro cu vakantie ta casi caba y scol ta bay cuminsa.
Ta un forma pa bin cu algo positivo p’e muchanan y cu un mensahe positivo pa nan habri nan aña escolar bon.
A bin cu e idea kico ta mas leuk p’e muchanan, cual ta color, awa y musica. A pensa riba un caminata (funwalk) cu ta invita p’e muchanan bin cu paña bieu, ya cu lo bay uza puiro di color. Ta bay uza awa tambe.
A pidi brandweer pa spuit awa, cual ta haci e actividad aki un morspot completo.
P’esey ta pidi p’e muchanan di 6 pa 12 aña cu ta bay participa den e caminata pa bin cu paña bieu y p’e mayornan prepara paña spare, pa ora nan drenta den auto nan por cambia.
E caminata mes ta sali fo’i Scol di Polis. Aki lo cana pa 2.5 kilometer y bay bek n’e branch di Cruz Cora situa den Lagoweg 36. E actividad aki ta completamente gratis.
Pa mas cobertura lesa TREMPAN.


text:
Publiká riba 23 Yüni 2019
Ministerio di Enseñansa ta enfatisá ku tur mayor mester hasi petishon pa eksonerashon di lei di Enseñansa Obligatorio, e asina yamá “Vrijstelling”, pa por biaha durante periodo di skol. Mester kumpli ku lei, pa evitá ku akseso pa biaha ta keda ningá. Ministerio di Enseñansa ta informá un biaha mas ku e último dia di skol di aña eskolar 2018-2019 ta djabièrnè, dia 5 di yüli próksimo. E aña aki periodo di vakashon grandi ta kore di djaluna, 8 di yüli te ku djarason, 14 di ougùstùs. E promé dia di skol di aña eskolar 2019-2020 ta riba 15 di ougùstùs 2019.
Mayornan ku kier biaha pa eksterior durante dianan di skol ta obligá na hasi petishon pa eksonerashon di lei di Enseñansa Obligatorio konforme artikulo 2 i 5. Pa hasi petishon pa eksonerashon, mayor mester di pèrmit/aprobashon di skol pa biaha den e periodo menshoná, i ku esaki akompañá pa identifikashon di mayor, akto di nasementu di e yu i troubuk, presentá na departamentu di Leerplicht, na Schottegatweg Oost number 10, pa hasi e petishon pa eksonerashon.
Tene kuenta ku por dura algun dia pa prosesá e petishon. Pa kualkier informashon por tuma kontakto ku e Organisashon pa Ehekushon di Enseñansa & Siensia na +599 9 732 4324.
—
Sr. Wladimir Kleinmoedig
Direktor di Sektor di Enseñansa & Siensia
Ministerio di Enseñansa, Siensia, Kultura & Deporte


text:
KRALENDIJK – Djadumingu atardi alrededor di 18:15 agentenan polisial riba patruya a konstatá aglomerashon di hende na altura di un snèk situa riba kaya Dr José Gregorio Hernández. Na momentu ku polis a bai pa atendé ku esaki i un bringamentu ku a forma, e públiko a bai kontra polis i a tira nan ku bòter di serbes. Dor di esaki polis a hañ’é obligá pa los tiru di atvertensia. A detené un hòmber di inisialnan C.G.C di 38 aña di edat i un hòmber di inisialnan L.J.M di 36 aña di edat. A kore ku tur hende for di e sitio i sera e establesimentu en konekshon ku violashon di e ordenansa di emergensia. E kaso ta bou di investigashon.
Si bo nota kualke situashon similar, no duda pa tuma kontakto ku polis na 911.


text:
“La da di do di da dey… tin hopi cos pasando cu nos no por ripara…”
“Da da di do di de dey… listen to the message but don’t kill the messenger…”
– Beach Lama
Beach Lama, pseudonimo di Eribert Delamare, t’un obrero cultural radical den su interpretacion di historia socio-cultural Arubano. Como performance artist, declamado, orado y cantante di kaiso/calypso. Beach ta trata cu temanan di herencia Caribense complica manera colonialismo y sclavitud den un luz refrescante. Bou e luz ki e no ta purba core pa su implicacionnan, mustrando claramente kico a pasa y con el a pasa. T’e actitud aki mes ta trece trankilidad pa un hende cu anteriormente no sa mucho tocante e tema of a siña na scol fragmentonan di e historia, sin pone mucho atencion riba dje.
Historia di sclavitud y colonialismo den mundo post moderno
Un bunita ehempel di esaki a tuma luga na museo historico unda Beach ta presenta semanalmente na nan Bon Bini Festival. Riba e podium dilanti un audiencia di turista cu di gran parti ta bin di Merca– y ta mas tanto di descendencia Europeo blanco– Beach ta conta storia di Virginia Dimentricia. Un esclavo cu na su tempo a rebeldia varios biaha pasobra e no tabata nada contento pa sirbi niun shon blanco. Pa su rebeldia e autoridadnan a cera sra. Dimentricia na Fort Zoutman, cual enbes di un museo tabata un prizon antes. Aki el a ricibi e castigo maximo pa rebeldia.
Shonnan, na un isla turistico unda pa henter historia di turismo ta purba sconde realidadnan di e tera pa su bishitantenan pa miedo di perde forsa economico, esaki ta innovacion. No parce cu tin otro luga of otro artista cu activamente ta purba traspasa e conocemento aki na tanto generacionnan nobo como bishitantenan, cual ta importante mirando cu bo sa tende riba caya cu riba Aruba nunca tabatin esclavo durante temporada di sclavitud…
Pero bon, pa sr. Delamare mes e importancia den sa di unda bo ta bin ta pa haya sa unda bo ta para y unda bo ta bayendo. E artista ta pone esaki den contexto di un conocemento personal di bo propio historia, pero por medio di esaki por bay forma un identidad mas concreto pa un pais tambe. ‘Mas bo sa, mas bo por expresa y mas bo por empatisa cu bo prohimo’, sr. Delamare ta splica despues di dirigi e evento mensual di poesia di Basha Foundation.
This slideshow requires JavaScript.
Beach: guia entre periodo historico y desaroyonan diario
E esencia di su mensahe ta cu pa por tin un historia completo di bo mes, ‘bo tin cu cuminsa cu henter e historia di bo medio ambiente y bo pais, daar gaat het eigenlijk om’. Particularmente interesante ta e manera con e ta conecta historia cu desaroyonan awendia. E paralelismo cu e ta pinta entre ceramento di Lago cu habrimento (eventual?) di Citgo ta un di e ehempelnan concreto unda Beach ta sirbi como un guia historico y cultural pa hende haya un contexto completo y no abrupto di loke ta pasando rond di nos.
Pero tin un aspecto cu ta trata mas cu confrontacion contemporaneoden su trabou, cual e ta expresa por medio di canto den genero di kaiso/calypso. Cultura Sincero, cual ta Beach su representacion riba medionan social ta cuadra cu e temanan cu Beach a sa di trece dilanti, unda ta pone na luz problemanan social, economico y cultural cu ta toca e gruponan mas simpel den comunidad di Aruba.
”Aruba is a happy island yes it’s true
But there’s so many things that is still taboo
Domestic violence murder rape and child abuse
All kinda phobia philia and psychological issues
On top of that we have a keda keto mentality
Helping the culprits escape any penalty
I think it’s time we criya some wesi lomba
Raise we voice and bula cabez dje boa”
– Couplet di Identity Crisis, Beach Lama 2018
Reflehando riba su manera di toca temanan di violencia domestico y otro asuntonan taboo na Aruba, Beach ta haya cu na Aruba tin un tendencia di ta hopi sensibel na topiconan dificil, pero e sensibilidad aki ta disparce despues di tiki tempo. “Mi ta sinti cu tin capacidad pa empatia grandi, y cu nos tur ta worry, pero e drive pa haci algo mi ta sinti no t’ey personalmente.”
Esaki ta un tendencia cu e ta haya ta relaciona na e structura herarkico cu ta existi, ‘pasobra ora nos ta mira di abou ta poco bo por haci. Y si bo mira ey riba sin haya un ehempel pa inspira y motiva, dificilmente un comunidad lo bay sigui un ehempel cu mi ta pone den un cantica’.
‘Cultura ta mas cu djis folklore’
Mester menciona si cu Beach ta haya un distincion importante entre artista y obrero cultural, cual ta e termino cu e ta prefera pa personanan laborando den industria creativo y cultural na Aruba. “Nos ta djis trahadonan pa cultura na Aruba. Nos no ta mira nos mes como artista di luho. Nos mision como obreronan cultural ta pa e desaroyo di cultura bay dilanti, pero tambe pa e preservacion mi ta haya.”
Un mentalidad cu sr. Delamare ta haya cu mester cuminsa cambia ta cu cultura solamente ta encera folklore, cual Beach ta haya no ta cuadra cu e realidad. Pe, cultura no ta mara na tradicion solamente, si no cu ta e esencia di un sociedad y su manera di ta. “Nos ta tuma inspiracion di nos medio ambiente, den un tempo particular, den un esfera social particular y nos ta refleha esaki bek loke nos ta traha, pasobra nos ta obrero cultural.”
Venezuelan-born Aruban writer currently working as a journalist. In his work as a poet, essayist and journalist he focuses on the complexities of identity and how formal structures impact them.


text:
KRALENDIJK — Desde siman pasa gezag a tuma e desishon pa nos pasa pa nivel di riesgo 1 bai 2. Esaki no a kai den bon tera sigur serka hopi hende, i sigur no serka e mundu di entertainment. Mesora Semii a bini ku e inisiativa pa kolekta firma di diferente musiko pa asina huntu ku esaki nan manda un karta skèrpi pa gezag pa splike e punto nan di prekupashon i tambe ku no tabata tin ningun espasio pa artista nan prepara pa un nivel mas haltu i mesora a sera tur kos.
Un di e industria nan ku a haña e sla di mas duru ku ningun hende tin masha atenshon riba dje ta e mundu di entertainment. Net awo ku djnan, bandanan, kantantenan a kuminsa haña un bida bèk, gezag i su tim ta tuma e desishon atrobe ku ta kai dirèkt kontra e industria aki ku ketu bai no a rekupera.
Mañan merdia e karta lo wòrdu entregá na gezag, pa asina wak na ki akuerdo por yega ku e industria di entertainment aki of ku e karta ta djis bai den lachi.
Un di e puntonan fuerte den e karta ta ku, ta sera mayoria aktividat pa e hende LOKAL, i Aerropuerto si ta di fiesta tur dia ku hopi bishitante.
FUENTE: LIVE 99 FM


text:
Kralendijk, 8 di òktober 2021 – Djarason siman pasa Komishon di Sustainability di BONHATA a hasi un bishita di trabou na Selibon su sentro di AVC (shushi i prosesamentu). Miembronan di komishon a risibí un guia informativo (rondleiding), presentá pa ehekutivo di komunikashon Melinda Marchena i konsehero di maneho Shanelca Marta. Na final di e rondleiding a papia kon sektor privá huntu ku sektor publiko por traha huntu na un mihó medio ambiente.
Selibon a demonstrá ku karton, plèstik, metal, aluminio i glas ta keda kolektá i separá den diferente sekshon den e sentro di Shushi & Prosesamentu(A&V) na Kaminda Lagun. Pa medio di separá shushi,diferente material por ser reusá, resiklá òf bendí pa sigui ku otro prosesamentu. Prosesamentu di karton entretantu ta asina eksitos oku a kumpra un asina yamá “verwerkingspers” aparato ku ta prosesá karton, pa akapará e gran kantidat di karton pa prosesá. Tambe glas kolektá por ser reusá den korto tempu riba nos isla mes.
“Hopi bes mi ta tende ku ora shushi wordu separá i kolektá tur lo bin terminá tog huntu riba ‘landfill’. Pero mi ta kontentu di por miraku mi mes wowonan ku esaki no ta kuadra ku loke ta wordu bisa,” Empresario Eric Gietman ta bisa. “Awor ku mi a mira esaki,ku mas plaser mi ta dispuesto pa separá shushi na su fuente pa mi negoshi.”
Una bes ku shushi domestiko bini huntu ku sobrá di shushi, Selibon lo no por separá esaki mas. Selibon ta enfatisá ku ta pa e motibu aki ta importante pa kada ken separá shushi na su fuente.. Esaki ta sòru pa menos shushi yega ‘landfill’ iasina por prosesá mas shushi di forma duradero. Seperashon di shushi al final ta kontribuí na un mihó medio ambiente i un kalidat di bida ainda mas mihó pa nos tur.
Selibon i BONHATA ta traha huntu riba un plan pa yega na separá shushi den e sektor turístiko mas tantu posibel na e fuente. Esaki ta pas ku Boneiru i tambe e ta pas ku e vishon di BONHATA.


text:
Jaaropgave Pensioen 2010
ANUNCIO RELACIONA CU JAAROPGAVE PENSIOEN DI AOV 2010 Y DECLARACION DI ENTRADA
Entre dia 12 di augustus y 26 di augustus tur pensionado cu ta ricibi pensioen di AOV lo ricibi e ‘jaaropgave 2010’ y e ‘declaracion di entrada’. E documentonan aki ta ser entrega na e adres pa cual e pensionado ta registra na SVb. Ta avisa tur pensionado pa warda e documentonan aki bon. SVb ta entrega ambos documento un biaha so.
Pa mas informacion por yama 527 2760.
ir. Edwin M. Jacobs
Director


text:
Aruba ta pasando den momentonan dificil, dia pa dia e costo di bida ta keda aumenta. Como consecuencia, esaki tambe ta aumenta e famianan cu ta encontra nan mes den dificultad financiero.
Fundacion Pa Nos Comunidad ta e banco di cuminda (food bank) oficial di Aruba funda den aña 2009. E fundacion aki ta yuda famianan cu ta pasando den temponan mas dificil cu macutunan di cuminda. Prome cu e temporada di pandemia, e fundacion aki tabata yuda un averahe di 200 famia. Pero esaki a aumenta drasticamente t’e cu 5000 famia. Despues di e temporada di pandemia, danki Dios e suma aki a baha. Pero mirando con e situacion financiero ta birando, e suma aki ta conociendo un aumento un biaha mas.
Tarrick Ras, Gaileen Geerman, Darenska Mathilda, Michael Irausquin, como studiantenan di Universidad di Aruba, studiando Hospitalidad y Turismo, ta organisando un evento pa un proyecto final di Meetings and Events Management. Nan ta organisando un caminata titula: “UN CAMINATA PA NOS COMUNIDAD”. E meta di e caminata aki ta pa recauda fondo pa Fundacion Pa Nos Comunidad sigui yuda famianan pasando den momentonan desagradabel.
E caminata aki lo tuma lugar riba diadomingo 24 di april 2022. E caminata lo inicia riba Eagle Boardwalk cuminsando for di 6:30 AM y lo tin un distancia di solamente 5KM. Nos ta pidi pa tur participante bisti na colorido como señal cu e momentonan scur lo yega su fin.
E contribucion pa e caminata aki ta solamente AWG. 15,-. Cu e contribucion aki e participante tin chens di gana diferente premio atractivo incluyendo un pasashi pa Corsou hunto cu EZ Air.
Pa forma parti di e caminata aki, por pasa libremente na e siguiente localidadnan:
Power FM 101.7
Fundacion Pa Nos Comunidad
Maximum Fitness Club Aruba
Of por tuma contacto cu e organisadonan via Whatsapp na 660-5901 of na 699-9910. Tur contribucion lo bay directamente na Fundacion Pa Nos Comunidad. Nan ta spera di por conta cu boso apoyo y sosten.


text:
Ademas bisiña por tira bista pa bo ora no tin niun hende na kas.
P'esei nos mester biba bon ku bisiña.
Ta importante pa nos kada unu tene kuenta ku otro. Den nos kas nos ta tene kuenta ku otro, meskos nos mester tene kuenta ku esnan den nos besindario tambe.
Tin kosnan chikitu ku por kousa molèster pa bisiña sin nodi por ehèmpel: kachó ku ta drenta den kurá di bisiña por kousa molèster,
bala ku ta bai den kurá di bisiña regularmente, muzik muchu duru ta kousa molèster, zonido muchu duru, racementu di outo òf bròmer por kousa molèster, pone outo dilanti porta di hende, blòkiá hanchi ku hende no por pasa bai nan kas por trese molèster; pero dise ku dasa tambe por trese masha problema.
Tin mil i un kos ku por trese diskordia. Laga nos evitá nan.
Tene konsiderashon ku otro i demostrá kordialidat. No tin nodi di bira muchu familiar ku otro.
Un bon dia, konta ku tur hende, un bonochi mes ta sufisiente.
Nos ta dushi hende tòg?


text:
Miro ami conose bo personan pa basta aña caba. Bo kier a conta nos ken bo ta? Conta nos di bo amor pa musica I participation den festivalnan.
Mi nomber ta Robert Edward Ramiro Ridderstaat mi a nace ariba 19 di november 1964 na Aruba, soltero, mi a traha 12 aña na un compania di schoonmaak despues cu mi a bira malo, e ora mi no por a traha mas.
Mi conose bo como cantante den diferente festival. Desde ki tempo bo ta canta i participa den e festivalnan? Mi tawata canta den un koor na Aruba cu 30 aña San Francisco na Playa y a canta prome biaha festival di Playa Linda na 1987.
Con bo ta prepara prome cu bo subi stage? Train bon y siña e letranan for di mi cabes.
Cua tawata e participashon di mas dushi cu abo ta corda? Dia mi a canta San Juan na Arubadag Heineken Music Hall. Mi sa cu bo a jega di gana diferente premio, bo por conta nos cuanto? Mas o menos 5 biaha San Juan y varios biaha finalista tambe den festival di Dande finalista e anja aki Rey di Dande di Stichting Harpa.
Cu cua premio bo a keda mas contento cu nunka? Dia festival di Dande (C.A.R) a wordu dedica na mi persona dia 27 di December aña 2008
Unda bo ta loko pa participa un biaha mas? Ariba nos dia national, Arubadag.
Cu cua artista lo bo kier subi stage hunto? Mi lo aprecia masha hopi pa subi stage cu Daddy Brokke y Brian Dekker
Kiko bo ta ambicioso pa bo futuro? Pami tin un bon salud pami por sigui aporta na nos cultura
Banda di artiesta kiko mas bo ta gusta hasi? Mi tawata canta den koor The Tropicals, awor ta dirigi y canta den koor Speransa di Dios na Zwijndrecht, mi ta juda na misanan na papiamento aki na Hulanda sirbi misa y lesa lectura, na Breda, Den Bosch, Zwijndrecht y Tilburg. Mi ta resa pa defunto algo cu mi mama(R.I.P) a siñami y ta resa caminda di cruz Diabierna Santo aki na Hulanda.
Señor Ridderstaat kiko ta bo deseo pa tur nos hendenan aki na Hulanda i na Aruba i tur parti di mundo?
Mi deseo pa tur mi famianan y conocirnan na Aruba, Hulanda y tur party di mundo pa pasa un Felis Pasco y cu Anja 2018 trese pas, harmonia y felicidad. Laga nos tur ban uni y copera cu nos cultura aki na Hulanda y hacie mas grandi cu ta posibel. Masha danki i hopi cumindamento di parti Miro Ridderstaat.


text:
KRALENDIJK – Relashoná ku “World Ocean Day” 8 di yüni, diferente boluntario a asistí djasabra último den oranan di mainta pa sambuyá i saka mas tantu artefakto posibel dañino pa e bida bou di laman. Esaki ta e di 3 aña ku ta organisá e aktividat den estrecho koperashon ku partnernan. Promé ku a drenta laman, gezaghèber Edison Rijna, havenmeester Gunther Flanegin i diputado Elvis Tjin Asjoe a dirigí palabra. Esaki a tuma lugá bou di “Plasa Machi Mimi”, pa despues inisiá ku e sakamentu di sushi for di fondo di laman.
A saka un kantidat di entre otro plèstik i tayer di outo ku tabata na nan alkanse. Na tur masomenos 50 tayer i ainda a keda mas den fondo di laman ku tiki tiki lo bai wòrdu saká durante otro akshon. Tabata notabel un kantidat enorme di liña ku ta usa pa piska, bòter di glas i plèstik loke no ta pèrtenesé na e sitio bou di awa. Ta spera ku pronto ta regresá pa saka mas di loke a keda den fondo di laman. E limpiesa a konsentrá den e área di waf Chiku Mercelina. Gezaghèber Edison Rijna i diputado Elvis Tjin Asjoe, “Marine Park Rangers”, DCNA i diferente boluntario a kontribuí pa sakamentu di sushi for di laman. Un danki spesial na “Dive Friends Bonaire” ku a pèrkurá pa e tankinan di airu ku a yuda enorme pa e proyekto di saka sushi for di laman. Hopi importante pa kuida mas tantu posibel i no tira kos ku no ta afektá nos fondo di laman.


text:
ORANJESTAD- 21 december 2021. E demanda pa vacuna ta grandi, pa cual motibo Centro Libertador Betico Croes lo sigui habri pa 'walk in' riba dianan 22 y 23 di december for di 8or di mainta te cu 3or di atardi 'non stop' pa comunidad por pasa busca sea nan prome, di dos of tercer dosis di vacuna.
Pa ricibi e prome vacuna e persona mester tin minimo 12 aña
Pa ricibi di dos dosis e persona mester a ricibi e prome dosis minimo 3 siman prome
Pa ricibi e boostershot e persona mester tin minimo 50 aña y mester a ricibi su di dos vacuna mas cu 6 luna pasa.
Es cu despues di a ricibi su di dos dosis a test positivo pa COVID mester warda 6 luna despues di e fecha cu ela test positivo pa busca su ' booster'.
Pa mas informacion like nos facebook page Directie Volksgezondheid DVG Aruba of yama nos na 5224200 of 2800101


text:
Minister. Di Eseñansa, Ciencia y Desaroyo Sostenibel Sr. Rudy Lampe TRAYECTO NOBO BASIS KWALIFICATIE (BKS) TA DUNA OPORTUNIDAD PA STUDIANTENAN TA MAS PRACTICO DEN NAN SCOL DI OFISHI
Minister. Di Eseñansa, Ciencia y Desaroyo Sostenibel Sr. Rudy Lampe
TRAYECTO NOBO BASIS KWALIFICATIE (BKS) TA DUNA OPORTUNIDAD PA STUDIANTENAN TA MAS PRACTICO DEN NAN SCOL DI OFISHI
Gabinete Wever-Croes a trece cambionan significativo den enseñansa pa cu scolnan di ofishi a base di recomendacion di Inspectie van Onderwijs. Minister encarga cu enseñansa, Sr. Rudy Lampe a indica cu e e trayecto nobo aki ta loke nos ta yama e BKS (Basis Kwalificatie) unda cu e studiantenan ta bay ta mas practico den nan scol di ofishi.
Minister Lampa a duna di conoce cu prome cu implementa esaki a papia cu e studiantenan pa splicanan kico e procedura lo ta pa cu nan estudio. Studiantenan a mustra nan entusiasmo cu e rumbo nobo aki.
Tambe, Minister Lampe ta actualmente den dialogo cu e docentenan pa bay ful den e sistema nobo aki na unda e studiante lo ta mas practico y lo ta dirigi riba nan cualidadnan cu cada un tin.
“Mirando cu Reino Hulandes, Hulanda y diferente otro partinan di mundo ya a bay over caba na e sistema nobo aki, Aruba tambe a tuma e decision pa “switch” over pa asina ofrece nos studiantenan un sistema mas optimal pa logra nan diploma”, Minister Lampe a duna di conoce.


text: Dialuna madruga a drenta informe di cu un auto a ranca un borchi trafico na e rotonde chikito na Pos Abao banda di e pompstation, mesora a dirigi un patruya na e sitio. Na yegada di e patruya ya caba e vehiculo a sigui su caminda pero un otro chauffeur a wak e auto y a tuma e number y a pas’e pa polis. Polis a tuma tur dato y a pasa esaki pa polis di trafico cu lo bay tras di e chauffeur irresponsabel aki cu a sigui core bay. Si acaso e chauffeur no presenta su mes awe na warda di Balashi polis di trafico lo sali bay busk’e y ta core e gran posibilidad di wordo deteni sea na su cas of trabao.


text:
Departamento di sosten
E departamento di Asuntunan Personal i General ta sostené komandante di Brantwer i e otro departamentonan riba tereno di Personal, Informátika (ICT), Organisashon & Finansa, Rekurso Humano i maneho di agènda i korespondensia di kartanan interno i eksterno.
E departamento tin un hefe i koleganan ku ta enkargá ku e tareanan ariba menshoná. E departamento aki ta enkargá, entre otro, ku e maneho di e presupuesto di e organisashon, e trabounan di personal i e diferente otro enkargonan atministrativo.
Kuminsá un karera na Brantwer Kòrsou!
Nos tin diferente funshon den kual bo por konstruí un karera balioso. Si bo tin interes pa yuda sirbi bo komunidat yena bo datonan riba nos página di vakatura.
Trahando Komo Un Tim
E departamento di Asuntunan Personal i General ta ehekutá tur su tareanan ku dedikashon pa asina aliviá e peso di atministrashon for di e otro departamentonan ku ta hasi nan trabou den komunidat. Ta asina tur e departamentonan di Brantwer Kòrsou ta komplementá otro den nan trabou. Nos ta traha komo un tim pa duna e pueblo di Kòrsou e mihó asistensia posibel den momento di emergensia. Por ehèmpel, e trabou di e departamento di Prevenshon ta duna un aporte klave na e trabou di e departamento di Represhon.
Ku otro palabra, e departamento di Prevenshon ta hasi un trabou importante pa segurá ku edifisionan ta protehá kontra di kandela. Komo resultado di e trabou aki, e ekspanshon di e kandela (si e surgi) ta keda limitá. Pa motibu di e servisio aki, asta si e bomberonan mester yega na e sitio di kandela for di distansia largu, nan por intervení na tempu ainda.


text:
esta promé ku pandemia
WILLEMSTAD- 12 di mei 2022 – Ofisina di Turismo di Kòrsou (CTB) ta raportá un kantidat di 42.715 turista di estadia pa luna di aprel. Ku e kantidat di turista di estadia aki, luna di aprel 2022 a yega na 106% di e kantidat registrá na aprel 2019 esta promé ku pandemia. Na aprel 2019 un total di 40.289 turista di estadia a bishitá Kòrsou. Aprel ta e di dos luna kaminda e kantidat di turista registrá a surpasá e kantidat ku a bishitá nos pais e mesun luna pero promé ku pandemia. Òktober 2021 tabata e promé luna ku a registrá mihó prestashon kompará ku e temporada promé ku pandemia. Di e 42.715 turistanan risibí, un total di 61% a bini for di Europa, 17% a bini for di Nort Amérika, 13% for di Sur Amérika, 6% for di Karibe i 2% for di sobrá paisnan di mundu. Pa dia, un kantidat di 1.423 turista di estadia a keda risibí. Huntu e turistanan risibí na luna di aprel a keda un total di 393.329 anochi riba Kòrsou.
For di Hulanda nos a risibí 21.379 turista, kual ta 32% mas ku na luna di aprel 2019 esta promé ku pandemia. For di Bèlgika, 1.430 bishitante a keda risibí miéntras for di Alemania 1.298 bishitante a keda risibí. E kantidat di turistanan di estadia for di Bèlgika tambe a surpasá e kantidat registrá na aprel 2019 levemente. Na aprel 2019 un kantidat di 1.383 turista a bishitá nos for di Bèlgika. Di e turistanan europeo, 58% a keda den un ‘resort hotel’ (esta hotèl grandi, chikí i bùngalo) na luna di aprel.
Turista di Estadia for di Estádos Unídos tambe a surpasá e kantidat registrá na aprel 2019. For di Estádos Unídos un kantidat di 6.611 turista a keda risibí na luna di aprel. Miéntras na aprel 2019 un kantidat di 6.213 a keda risibí kual ta 6% mas. Pa loke ta trata Canada, e total di turista risibí na aprel 2022 tabata 774. Pues total nos a risibí 7.385 turista for di Nort Amérika. Di e turistanan prosedente di Nort Amérika 71% a keda den un ‘resort hotel’.
For di region di Sur Amérika un total di 5.735 turista a keda risibí. Di e turistanan aki un total di 2.782 esta 49% ta prosedente di Colombia. Miéntras 816 esta 14% a bishitá nos for di Brazil. For di Sürnam 672 turista a keda risibí kual ta 12%. Un total di 57% di tur e bishitantenan prosedente di Sur Amérika a keda den un ‘resort hotel’. For di region Karibe, Kòrsou a risibí 2.543 turista di estadia na aprel, primordialmente for di e paisnan di Karibe Hulandes.
Na luna di aprel un total di 21 barku krusero a bishitá nos pais ku un total di 27.886 turista krusero.
Sifranan yanüari te ku aprel 2022
Total Kòrsou a registrá 154 mil turista di estadia for di yanüari te ku aprel 2022. For di Europa un total di 102 mil turista a keda risibí. For di Nort i Sur Amérika e kantidat registrá tabata respektivamente 26 mil i 16 mil turista. Nos paisnan bisiña den Karibe a sòru pa 6 mil turista den e periodo menshoná. Aktualmente Kòrsou ta risibiendo por lo ménos 5.5 biaha mas turista di estadia kompará ku aña pasá. Aña pasá e mesun temporada Kòrsou a risibí 27.500 turista. E progreso pa yega bèk na e nivel di prestashon promé ku pandemia ta kanando den bon direkshon. Den e promé kuater lunanan di aña nos a yega na 92% di e kantidat registrá durante e promé kuater lunanan di 2019 na momentu ku Kòrsou a risibí 167 mil turista di estadia.


text:
Frequently
asked
questions
Hopi amante di muzik ku ta bini Curaçao North Sea Jazz Festival, lo tin gana di inmortalisá nan artistanan favorito ku nan mes kámara. Esei ta un bon rekuerdo pa nan kas, i pa nan futuro generashon, esei nos tur ta komprondé perfektamente. Sinembargo un atvertensia aki ta na su lugá: no ta tur artista ta apresiá pa for di públiko saka nan potrèt durante e konsierto. E organisashon di e festival ta risibí kada aña hopi petishon pa vigilá pa esaki no sosodé.
Pa e motibu ei nos ta hiba e siguiente maneho pa loke ta trata kámara: solamente fotógrafonan di prensa akreditá por bini ku nan kámaranan fotográfiko profeshonal pa saka potrèt òf pa saka pelíkula profeshonal durante e festival. Otro aparato di grabashon i kámaranan ku lènsnan ku por monta i kita no ta ser permití. Bishitantenan di festival por bini ku nan kámara di imágen chikí.


text:
KRALENDIJK—Klínika i introdukshon di e deporte di Rugby aki na Boneiru djadumingu último 7or anochi na Fèlt Elion Flores, tabata bon bishitá, enorme interes pa e deporte aki ku ta unu nobo riba nos isla.Basta tabata esnan ku a hasi akto di presensia demostrando ku e interes ta grandi pa siña hunga i hunga den torneo nan i kampionato di nos isla, formando parti di un di e ekipo nan ku lo lanta pronto afiliando nan mes na e federashon boneriano di Rugby.Por menshoná ku promé ku e introdukshon di e deporte aki djadumingu último, ya tabatin komo 27 miembro di e federashon ku a inskribí pa e deporte aki. No tin duda ku despues di esaki, e miembro nan sigur lo a bira muchu mas mirando e interes pa esaki.
E anochi di introdukshon i klínika pa esnan ku no konosé e deporte aki i tambe esnan ku konosé esaki, a inisiá 7or anochi ku e diferente diskursonan di entre otro sr. Varley Felipa, siguí pa e palabranan di introdukshon di Ghrislaine Makaai, tambe e diferente “coach”nan ku ta Monica Goodijk, Luis i Marco.
Nan tur a guia e promé enkuentro aki pa sera konosí kue deporte di Rugby aki na Boneiru, di kuana final a sera esaki ku wega nan di treinen entre esnan presente. E interes sigurta grandi pa e deporte aki. Riba potrèt nan algun bisa di e promé enkuentro ku tabata unu di introdukshon di e deporte di Rugby aki riba nos isla.


text:
Publiká riba 09 Yüli 2020
WILLEMSTAD – Dia promé di yüli a habri frontera pa turistanan prosedente di paisnan ku ménos riesgo pa transmishon di COVID-19. Gobièrnu di Kòrsou i e tim di krísis a tuma e desishon aki despues di análisis profundo i konseho di ekspertonan. Esaki por ehèmpel ta konta pa Hulanda, kaminda a base di data por a konkluí ku e chèns ta relativamente chikitu ku personanan di e pais aki por plama e vírùs riba nos isla. Por lo pronto lo mantené frontera será si pa paisnan manera Merka, Colombia i Repúblika Dominikana, ku ainda no a logra dominá transmishon lokal di COVID-19.
A habri frontera pa turismo di Hulanda ku tur koutela i preparashon nesesario. A sòru ku Kòrsou ta hopi mas mihó prepará pa posibel kasonan, a informá e sektor di turismo debidamente, a tuma medidanan di prekoushon i a duna instrukshonnan na komunidat pa redusí posibel riesgo mas tantu posibel. Banda di esei, na Hulanda ta tèst tur pasahero ku ta biaha pa Kòrsou. Alabes, tur pasahero mester kumpra un seguro di biahe ku lo kubri posibel gastunan den kaso ku tòg resultá ku un persona bira malu. Te na e momentunan aki Kòrsou a risibí mas ku 2000 pasahero liber di COVID-19 for di Hulanda.
Por mira ku mas i mas pais ta habri nan frontera kual ta algu lógiko, pasobra e vírùs di corona lo no disparsé i niun pais no por keda ku frontera será pa tempu indefiní. Importante ta pa nos asumí nos responsabilidat i keda mantené reglanan di higiena:
– Bo sinti bo kurpa malu, keda kas i tuma kontakto ku bo dòkter di kas;
– Laba man ku habon òf “hand sanitizer” frekuentemente;
– Tosa òf nister den èlebog;
– Evitá sitionan kaminda distansha sosial ta difísil pa mantené.


text:
Un graduado di Notarieel Recht y Fiscaal Recht na Vrije Universiteit Amsterdam, Geoffrey tin mas di 15 aña di experiencia den sector priva como abogado y belastingadviseur. Tambe Geoffrey ta duna les den diferente materia na Universidad di Aruba pa e ultimo 7 añanan y mas recientemente staats- en bestuursrecht y a cuminsa un promotietraject riba e terreno aki.
E decision pa drenta politica a bin door cu Geoffrey kier a duna un contribucion positivo na nos pais a base di tur e estudio y conocemento adkeri durante e 15 añanan di servicio den sector comercial. Aruba tabata tin mester di cambio, especialmente riba e tereno economico y Geoffrey a realisa cu no por keda para un banda for di un posicion di comfortabilidad, wak y critica pero a dicidi pa purba na duna un contribucion mas directo door di participa na eleccion 2021.
Geoffrey pa prome biaha a anuncia su candidatura hunto cu partido RAIZ dos luna prome cu eleccion y a logra un total di 1430 voto personal durante eleccion 25 di juni 2021 y door cu Geoffrey tawata e di dos persona cu mas voto personal riba lista di RAIZ Geoffrey a drenta Parlamento di Aruba y tambe a fungi como Lider di Fraccion di RAIZ.
Como Minister di Economia, Comunicacion y Desaroyo Sostenibel, Geoffrey lo enfoca riba topiconan relaciona cu diversificacion y modernisacion di nos economia, na un forma sostenibel, promove facilidad di haci negoshi door di bin cu un cuadro legal cu ta reduci redtape. E methologia principal lo ta pa traha cu tur stakeholders pa na un forma proactivo lidera y implementa e diversificacion di economia di Aruba.


text:
WILLEMSTAD — E dia a yega, Liga MCB Promé Divishon lo yega su final! Despues ku promé di mart 2015 Liga MCB a ranka sali i a mira akshon tur wikènt ku diferente tremendo partido, e gran final a yega. E 2 Centro nan lo bai enfrentá otro pa mira ken lo titulá nan mes komo e kampion di Liga MCB Promé Divishon 2015!
Kampion kontra Sup kampion, Banda Riba kontra Banda Bou, e aña aki historia ta bai ripití òf otro gai ta bai kanta? Bo no por keda afó!
Entrada adelantá pa e partido final aki lo ta fl.10 pa adulto miéntras ku mucha te ku 12 aña i 60+ ta paga fl.5. Entrada na porta ta bira fl.12.50 pa adulto i mucha ku 60+ ta keda fl.5.
Karchinan adelantá ta optenibel na:
* FFK (bou di ora di ofisina)
* Beep Beep Rio Canario
* 4th of July snèk na Barber
* Pòmp di gasolin Sta.Maria
* Radio Mas 99
* Dominguito Minimarket
* Braas San Lucas
* Kantor prinsipal di Robbie’s Lottery
Debí na asina tantu petishon FFK a habri espasio pa un sekshon di VIP. E sekshon aki ta kosta fl.75 ku konsumo inkluí. Karchinan pa e sekshon di VIP ta optenibel solamente na FFK bou di ora di ofisina.
Portanan di SDK lo ta habri for di 4or di atardi i animashon musikal lo ta na enkargo di Dolce Band! Tambe lo tin un partido amistoso 5pm entre nos selekshon kampion di U-15 ku lo enfrentá Jong Holland!
Kòrda ku djadumingu for di mitar di 10 di mainta karchinan ta optenibel na e lokèt di SDK miéntras ku bo por disfrutá di e partidonan di Liga Lito ku ta kontinuá e djadumingu aki for di 10or di mainta te den ora an di mèrdia riba tereno di FFK.
MCB i FFK ta invitá hinter pueblo di Kòrsou pa asistí na e partidónan aki i pasa un ratu ameno den kompania di bo famia i alabes disfrutá di un tremendo partido di futbòl, e gran final di Liga MCB Promé Divishon 2015!
Final Liga MCB Promé Divishon:


text:
Recientemente e directora responsabel pa Servicio di Impuesto aparentemente a gana e titulo interno di ‘Most Outstanding Manager’ di e ministerio. Esaki segun informacion for di seno di e propio servicio gubernamental. No cu esey a yuda pa mehora servicio na publico, cu ta parce cu cada aña ta bira pio. E transicion di number nobo cada aña – un desperdicio irasonabel di aluminio – pa uzo di sticker tabata mustra manera un adelanto bon pensa. Al fin y al cabo, e rumannan na Curaçao, di cual nos no gusta admiti cu nan tin bon idea, tin añanan ta implementa e metodo aki.
A resulta cu finalmente awor cu ta nos mes ta e ineptonan cu ni esey nos no por maneha? Nos ta bisa ‘nos’ aunke nos ta referi na ‘nan’. Si e departamento, y e ministro responsabel, di berdad ta pone servicio na publico na prome luga, mester ta imposibel pa e cos aki bay asina? Nos a tende tambe e critica riba e ciudadano cu nan no mester warda te ultimo ora pa nan bin paga. Naturalmente cu e ciudadano mes tin un responsabilidad den esaki, pero kico a pasa cu e alternativa? Hopi di nos ta custumbra pa añanan caba cu ta via banco nos ta paga e asuntonan aki.
Loke bo ta haci ta warda algun dia y bo ta presenta cu bo comprobante di pago y bo prueba di seguro y bo ta haya bo number (anteriormente) y awor bo sticker. Pero kico ta e problema actualmente? Parce cu e señor o señora cu ta administra e pagonan cu ta bin via banco a bay ‘AO’ y awor tur pago ta pega. Un redactor di e medio aki mes a paga varios auto dia 27 di januari y ayera, dia 14 di februari, mester a haya di tende cu e pagonan aki no ta procesa ainda y e no por haya e stickernan.
Pero, Servicio di Impuesto tin centenares di funcionario? Ora cos ta preta nan sa haci uzo di empleado temporal via uitzendbureau, ademas? Kico a stroba nan pa den e caso aki percura cu cos ta move pa esunnan cu no ta bin haci fila dilanti e departamento? Pero no, aparentemente pa ineptitud di e dirigencia di e departamento no ta ni contempla posibel solucion cu por alivia e situacion pa ciudadano y empleado publico. Pa colmo, a introduci un ridiculez completo den forma di un control gubernamental na banco. Esunnan cu bay paga na banco mester proba dilanti un empleado di sector priva cu nan tin nan seguro paga. Ma bon, ta den ki mundo nos ta bibando, unda sector priva ta haci trabao pa gobierno? Ta ken a bay di acuerdo cu semehante idiotes? Kico ta e balor di proba un empleado di banco cu bo tin bo asuntonan cu no ta nan asunto, bon regla? E argumento cu e cliente di banco ta haya di tende ta cu si bo no tin bo seguro paga, Servicio di Impuesto no ta acepta e pago.
Con nan no ta acepta, si banco paga nan, e ta riba nan cuenta caba, toch? Nos a yega di tende cu nan a manda placa bek pa un ciudadano pasobra su seguro no ta paga? No ta asina cu ora e ciudadano bay Servicio di Impuesto pa tuma su sticker, e mester proba dilanti di un funcionario publico atrobe cu el a paga su seguro. Den e caso aki e control ta tuma luga unda e mester tuma luga, nada en contra di esey. Pero esey ta haci e ‘control’ na banco algo totalmente obsoleto? Aki no ta solamente critica mester bay pa dirigencia di e servicio gubernamental, pero tambe pa e banconan cu ta acepta di haci trabao inutil pa gobierno. E banconan a caba di pasa den reorganisacion interno cu a costa varios empleado nan puesto. Anto awor gratuitamente ta bay haci trabao, inutil ademas, pa gobierno?
Y pa colmo den henter e chasco aki: que hubo di esunnan cu a paga ‘online’? Banco ta tramita nan pago sin mas, toch? Anto unda e control di seguro ta tuma luga anto? Na Servicio di Impuesto, unda e ta pertenece na prome luga! Y banda di tur esaki e asunto aki tin otro aspecto. Manera custumber na fin di aña y sin anuncia esaki na un manera drechi a introduci e cambionan den ley pa loke ta posibilidad di pago. E chauffeurnan di transporte pisa a organisa nan protesta y a haya un solucion parcial. Pero ta parce cu nos hendenan ta demasiado trankilo y ‘relaxed’. Kico cu pasa nan ta mantene calma, loke di un banda ta di aprecia y sigur nos no ta kere den disturbio, ni mishi cu propiedad publico o priva. Pero talbes nos mester pensa riba un acto di desobediencia colectivo, kedando masalmente sin paga nada te na mita di aña.
Por ta cu e ora si nos por a haya atencion di e ministro concerni. Unda el a keda den tur e asunto aki? Ahh, e ta deal solamente cu e parti di haya placa; servicio na publico no ta su asunto?


text: KRALENDIJK – Boneiru un bia mas ta pèstá ku hopi di e yerba ku ta karga e nòmber “Sargassum”. Ya pa algun siman tabata notabel ku e yerba a bolbe kuminsá yega i pega riba kosta pariba di Boneiru. “Kon Tiki Bay”, Lagun, parti sùit di Boneiru tur ta e áreanan ku e “Sargassum” a yega kosta di e isla. Ta notabel ku hopi piska ta pega den e yerba i ta pèrdè nan bida. For di djadumingu siman pasá a kuminsá ku trabou pa saka e yerba for di laman mas tantu posibel. STINAPA ta hañando asistensia di boluntario, i empleadonan di STINAPA, esnan di ofisina tambe, ta trahando i sakando yerba for di laman. Tur ta duna un man pa eliminá e yerba ku ta desastroso pa kosta di Boneiru si esaki para i putri.


text:
ORANJESTAD (AAN): Diahuebs mainta durante un conferencia di prensa teni pa DOW na Eagle Beach, a haci anuncio cu a keda cla cu Fase 1 di renobacion di beachnan “Proyecto Beach Zand”.
Prome Minister Evelyn Wever-Croes tambe a dirigi palabra, como cu e tin e cartera di obranan publico tambe. El a splica di e vision di Gobierno pa logra e recuperacion, progreso y bienestar pa henter nos comunidad.
Durante di un aña y mei bayendo pa dos, Gobierno a lanta un comision yama: “Aruba Amenities”, den e comision tin representantenan di DOW, DIP, DNM, ATA, Ministerio di Finanzas y Cultura, Departamento di Asunto Economico, Museo Arqueologico Nacional Aruba y ECA. Miembronan di e comision ta dedica atencion na nos patrimonionan natural y historico pa asina crea programanan di renobacion di e area y facilidadnan y tambe purba crea oportunidadnan nobo pa nos comunidad.
Eagle Beach haya reconocemento internacional como un di e playanan mas bunita di Caribe y di mundo.
Prome Minister Wever-Croes a splica cu desde gobernacion anterior, a aloca den presupuesto fondonan necesario pa inverti den e trabaonan pa saca santo blanco for di lugarnan den lama unda ta permiti pa DOW y DIP y DNM.
‘Mensualmente mi a haya update di e trabaonan y despues di a renoba e beach na Arashi, Boca Catalina, Fishermans Hut un parti, awe nos ta aki na Eagle Beach caminda trabaonan ta den nan fase final.’
Na Eagle, un trabao special a worde haci pa renoba e santo blanco bou di matanan di druif. E santo aki a satura y cambia di color despues di decadas cu tabata tin campamento, y cu lamentablemente mester bisa cu nos mes a destrui e bunita beach aki. DOW a percura pa haci e area limpi pa awor e Santo Blanco nobo por worde basha.
E cambionan aki ya caba a trece esfera masha bunita y agradabel, especialmente pa tur esnan cu ta desea di bin pasa dia disfrutando di lama y toch sinta den un poco sombra di e matanan di druif of tambe pa esnan cu ta desea di cana den santo blanco haci ehercicio y distrai pa un rato, Premier Wever-Croes a splica.
‘Mi ta invita tur nos ciudadanonan pa experiencia esaki, djis bin cana aki un atardi, mira e beyesa di bahada di solo, goza di e aire fresco. Trece e muchanan pa nan hunga riba beach. Nos tin beyesanan natural inmensamente bunita.’
Ta hopi importante pa pareu cu ta renoba e patrimonionan pa tambe pone atencion na con por yuda cuida nan. Aruba su playanan ta un habitad natural hopi sensitivo caminda hopi especie ta biba; di e mas grandi cual ta e turtuganan cu ta bolbe tur aña bin pone webo y percura pa nan siguiente generacion, te na esunnan di mas chikito manera; cangreu, soldachi y piscanan.
Tambe nos mata y yerbanan di lama y e parhanan cu ta frecuenta e areanan precioso aki di nos naturalesa. ‘Pesey laga nos tur sea mas consiente cu no ta hende so tin mester di nos playanan, nos tin cu comparti cu e otro especienan tambe di naturalesa’, Premier Wever-Croes a expresa.
Website pa concientizacion: E siman aki e comision ta lansando tambe un pagina nobo riba e Website di DOW cu lo bay worde promovi tambe riba Facebook y otro Website y medionan, pa asina crea mas concientizacion pa e cuido cu nos playanan y tur otro patrimonio natural di Aruba.
‘Un naturalesa bon cuida ta di gran balor pa nos local pero tambe pa nos bishitantenan cu ta inverti pa bin pasa nan vacacion cerca nos.’
Finalisando Prome Minister a remarca cu a declara e aña aki como e aña di “Inversion y Oportunidad”. Cu e trabaonan aki na Eagle Beach a completa e prome fase di e renobacion di nos playanan. Durante e aña aki trabaonan lo sigui na otro Playanan y Patriminionan Natural y Historico; entre otro na Ayo, Casibari y pronto Sero Colorado y San Nicolas. Cu na un ocasion mas adelanta lo amplia mas riba dje. ‘Berdad nos ta bringando contra e pandemia ainda, pero mes momento nos ta preparando pa Aruba post-Covid. Esaki riba su mes lo genera mas desaroyo economico y mas entrada,’ Prome Minister a conclui.
https://diario.aw/categories/noticia/general/eagle-beach-ta-wordo-mehora-pa-asina-pueblo-y-bishitantenan-por-tin-mas-gozo-di-nan#sigProIdfd4d911e20


text:
MCB pa di 3 aña a desvelá su “Wall of Fame, den e área bunita na nos aeropuerto, kaminda ta pone nos hóben nan deportista ku ta destaká tantu lokal komo internashonal, den spotlight
MCB a haña masha bon reakshon pa ku e proyekto aki, kaminda no solamente nos turista nan, pero
tambe lokal nan ku yega Boneiru bek, por atmirá nos hóben nan talentoso.
Un danki speshal na gerensia i personal di BIA, ku ta duna nan aporte balioso pa por hasi esaki posibel.
Un danki na e komishon ku a yuda ku e eskoho di e hóben nan aki.


text:
Bou proyecto Surfside Science un team di profesional y studiante local lo test y desaroya metodo pa monitor medio ambiente di nos costa pa un aña largo na Surfside Bay. E instrumentonan lo midi calidad di aire y awa di lama, dinamica di costa y vegetación bou awa.
RESEMBID ta un programa cu ta sostene desaroyo humano sostenibel di paisnan y teritorio Europeo den Caribe (OCTs), di cual Aruba ta parti. RESEMBID ta financia dor di Union Europeo y su partner di implementación ta Expertise France. E ultimo ta un agencia di colaboracion pa desaroyo di Gobierno Francés.
Surfside Science kier contribui na resiliencia di Aruba su ecosistema marino y di costa contra e impactonan di cambio di clima. Aruba, mescos cu hopi otro isla chikito den desaroyo, no tin dato di referencia, ni midimento continuo di diferente indicator ambiental. Na fin di e proyecto, Surfside Science ta spera di tin 10 sensor instala na Surfside Bay. E data colecta lo bay di biaha riba e website science.brenchies.com pa uso publico y por benificia specialmente personanan local cu ta activo den area academico, fundacionan, studiante y profesional.
E team diverso di hoben profesional y studiante local cu ta trahando hunto riba e proyecto aki ta:
Christie Mettes cu tin maestria den ciencia di medio ambiente ta e directora di e proyecto.
Anthony Sevold cu a studia sciencia di medio ambiente, matematica y fysica y ta traha den microbiologia, ta dirigi e investigation scientifico
Suyin Ridderstaat cu a studia comunicación, mercadeo y ilustración ta e coordinadora di media
Raydeline Wever cu ta un studiante di SISSTEM na Universidad di Aruba. Hunto nan lo studia cambio di nos costa cu imagen di satelite
Manuel Rojas cu ta un studiante di Technische Universiteit Eindhoven di ingenieria eléctrico ta trahando riba calidad di awa
Alexandra Ulacio cu ta un studiante di SISSTEM na Universidad di Aruba
Sean Brokke cu ta un studiante di ICT na Fontys ta trahando riba calidad di aire
Ian Canninga cu ta un studiante di Ciencia y Tecnologia na EPI
Jeremy Granadillo cu a studia Media y Tecnologia na Rotterdam y ta trahando riba e ‘interface’ digital cu lo ricibi y analysa dato
Amaryllis Lee cu ta un studiante di Hogeschool Utrecht di Inteligencia Artificial
Tatiana Becker cu a studia ingeniería, medio ambiental y ecología marino lo compara e metodonan desaroya durante e proyecto cu metodonan standarisa y scientifico
ScubbleBubbles cu ta un grupo di hoben cu ta ‘dive’ lo yuda verifica e imagenan di satelite
Cornerstone Economics lo explora opcionnan financiero pa sigui sostene e trabaonan menciona.
E proyecto a ricibi appoyo di DEACI y DNM pa por applica pa e fondo y ta collaborando cu Universidad di Aruba y DNM den e desaroyo di e proyecto.
Riba e website science.brenchies.com por mira caba algun sensor prototipo cu a wordo desaroya anteriormente cu sosten financiero di UNESCO y aki tambe comunidad por spera mas información di proyecto Surfside Science pareu cu e sigui avanza. Tambe por sigui riba instagram brenchies of email [email protected] pa participa of haci pregunta. Brenchie’s lab ta un makerspace di Metabolic Foundation. Pa mas informacion di fondo di Union Europeo RESEMBID bishita www.resembid.org


text:
BREAKINGNEWS.
ULTIMO ORA : BONEIRU.
VUURWERK TA EXPLOTA DEN KARA DI UN HOMBER.
Algu despues di 9pm awe nochi polis y ambulans a keda dirigi ku urgensha pa un kas den e bario di republiek.
Melding ku a drenta ta indika ku durante di un selebrashon na e kas un homber lo mester a bai pega vuurwerk y aki nan kos nan a bai robes y vuurwerk lo mester a rementa den su kara.
Personal di ambulans ku tabata tey rapido a kuminsa duna prome asistensha y a transporta e viktima ku urgensha pa hospital.
Dokter a ser jama mesora pa kuminsa atende ku e homber herida.
Su situashon ta di atenshon.
FUENTE : AIMED AYUBI.
NOTISIA KU BO POR KONFIA.


text:
Kralendijk – Personanan di 18 aña bai ariba por mèldu for di djaluna 13 di desèmber pa e angua di buster. Via e number gràtis 0800 0900 personanan di 18 aña bai ariba por traha un sita pa pasa angua. E angua di buster ta un angua èkstra ku hende ta haña despues ku promé ku esei nan a pasa dos angua kontra corona.
Ta duna e angua pa hasi e protekshon di e dos anguanan kontra corona mas grandi. Pa pasa e angua di buster, un hende mester a pasa e di dos angua kontra corona por lo ménos seis luna pasá. Un hende ku a haña COVID-19 despues di e di dos angua kontra corona, mester warda por lo ménos seis luna kontá for di e momentu ku el a tèst positivo.
Promé ku un hende pasa e angua di buster, e persona tin ku yena un deklarashon di salú. Hendenan ku tin un sita pa e angua di buster, por yena e deklarashon di salú na e sitio di pasa angua. Por download e deklarashon di salú tambe riba www.boneirukrisis.com. Ora di pasa angua e persona por bai ku e deklarashon di salú ku el a prent.
Riba djárason 15 di desèmber habitantenan di Rincon por pasa e angua di buster sin sita for di 10:00 te 13:00 or na e konsulta bieu di e dòkternan di kas Castro na Kaya E.B. Sint Jago 7. Den luna di desèmber tin dianan èkstra di pasa angua planiá na Kompleho Deportivo Jorge Nicolaas. Esaki ta e bista general pa e oranan di pasa angua for di 13 di desèmber 2021 te ku 18 di desèmber 2021. Tur e dianan akí bo por pasa e di promé òf di dos angua kontra corona ku i sin sita. Por pasa e angua di buster solamente si bo tin sita, ku eksepshon di djárason 15 di desèmber. E dia ei habitantenan di Rincon por pasa angua di buster sin traha sita.
Djaluna 13 di desèmber 17:30 – 20:30 Kompleho Deportivo Jorge Nicolaas
Djamars 14 di desèmber 17:30 – 20:30 Kompleho Deportivo Jorge Nicolaas
Djárason 15 di desèmber 10:00 – 13:00 Rincon
Djaweps 16 di desèmber 09:00 – 13:00 Kompleho Deportivo Jorge Nicolaas
Djaweps 16 di desèmber 17:30 – 20:30 Kompleho Deportivo Jorge Nicolaas
Djabièrnè 17 di desèmber 09:00 – 13:00 Kompleho Deportivo Jorge Nicolaas
Djasabra 18 di desèmber 09:00 – 14:00 Kompleho Deportivo Jorge Nicolaas
Bo tin keho? Keda kas i yama 0800 0800 pa un sita pa tèst.


text:
KRALENDIJK – Cherethy Kirindongo, direktor nobo di kámara di komersio(KVK) i Janou Troeman, Konsehero di impresario a papia na Radio Live 99.9 Fm tokante desaroyonan na KVK.
Cherethy Kirindongo: ”Mi a kuminsá e reto na KVK 1 di mart 2020. Djis despues CoVid-19 a kuminsá manifestá na Boneiru. Nos a habri lokèt di sosten pa yuda empresarionan. KVK ta purba pa por tin tur e áreanan di areglo pa por informá tur hende bon, mas tantu posibel. Nos ta duna informashon i training na e empresario, i awor ta atendé ku un parti digital i sigur esaki ta hopi mas fásil pa atendé. Tin diferente kos ku ta andando, hopi trabou pa defendé kos na bienestar di e empresario na Boneiru. Tin mas ku 5100 empresario inskribí. No ta tur ta duna informashon si nan a stòp ku e kompania. Pues nos mes tin ku buska pa sa si e kompanianan inskribí ta aktivo, si òf no. Mi mester bisa ku Radio Live 99.9 FM ta hopi skucha i esei ta kontribuí na nos, pa e informashonnan ku e oyente ta risibí”, Cherethy Kirindongo a bisa.
Janou Troeman, kende ta Konsehero di impresario na KVK a konta; debí na e situashon aktual, e hende ta pensa hopi promé kuminsá un negoshi. ”Hende ku ta deseá pa lanta un negoshi òf pa konseho ta aserka nos. Awendia hende ta pensa hopi promé ku nan tuma desishon pa lanta un negoshi. Sinembargo, tin di nan si ta tuma e kurashi pa habri negoshi apesar di e situashon di CoViD-19. Hopi ta puntra kon pa sigui ku nan negoshi, i nos ta sinta huntu ku e negoshante i yega na ideanan pa nan por kontinuá. Kada empresario ta den un situashon diferente. E ‘steun loket’ ta funshoná hopi bon. Nos ta manda informashon pa tur empresario na Boneiru. Pakete di yudansa a yuda hopi bon. Por papia di un montante di 40 mion Euro ku ya a bai i ta bai bira mas”, Janou Troeman a bisa.
Cherethy Kirindongo: ”Hulanda a krea pakete di ayudo i despues a adapt’é pa Boneiru, debí ku aki ta dependé di turismo i ta diferente for di Hulanda. Tin mas kos ku a pidi Hulanda, sinembargo no a logra tur kos. E parti di 30 porshento ku un kompania mester pa por prueba di dje, pa nan por ta den e pakete di ayudo, ta resultá poko fastioso pa sierto kompania. Esaki ta debí ku tin negoshi ku pèrdida, sinembargo ‘net niet’ no ta yega e 30 porshento pa bin na remarke di e ayudo. Kámara di komersio ta duna aviso, sinembargo ta gobièrnu nan ta tuma desishon final. E ayudo di Hulanda sigur a yuda hopi bon i esaki ta bai te yüli 2021. Despues di yüli 2021 lo ta visibel e situashon di bèrdat. Ta importante pa e komersiante sigui inová i dil ku e situashon nobo”, Cherethy Kirindongo a bisa.
‘CRISIS MANAGEMENT’
Djabièrnè awor KVK ta organisá un Crisis managemant, un seminario di kalidat pa medio di ‘Zoom’. Mester registrá pa esaki. No por ta presente serka e hendenan di KVK, sinembargo na kas mes bo ta sintibo huntu ku e hendenan den grupo. Ta papia riba diferente tópiko i tin 4 oradó. Tin un momentu ku tur hende por hasi pregunta tambe. 50 hende por a reservá i a sera e invitashon. Durante nan entrevista na Radio Live 99.9 FM nan a duna e posibilidat èkstra pa 15 hende mas por inskribí pa partisipá. E seminario ta kuminsá mayan mainta 9’or.